DKR-KABUM-14-PHA-003-wylie
<div class="wylie-content"
@#/__/grub thob chen po'i thugs tig las/_bka' bab lnga ldan gyi man ngag rdo rje'i tshig rkang gi khrid rim bcud bsdus zab gsang rdo rje'i mdud grol zhes bya ba bzhugs so//
@#/__/chos dbyings gsung gi dbang phyug 'jam pa'i dbyangs/_/mi mjed zhing 'dir kun mkhyen shAkya'i tog_/nges don rdo rje 'chang dbang kun tu bzang*/_/brtse chen mkhas grub dbang po bla ma rgyal/_/khyod thugs ye shes gsang ba'i mdzod/_/chos kun nying khus yongs gtams phyir/_/cha shas tsam yang nor bu'i rdul/_/rgyu mtshan shes pa'i sri zhu spel/_/'dir snying rje'i dbang phyug 'phags pa spyan ras gzigs dang*/_dbang chen pad+ma he ru ka tha mi dad pa grub pa chen po'i rnam rol du bzhengs pa/_don dam chos nyid kyi bden pa mngon sum du gzigs shing*/_'gran zla dang bral ba'i brtul zhugs dang rdzu 'phrul gyi mnga' bdag_/dpal lcags zam pa chen po rnal 'byor dbang phyug thang stong rgyal pos/_'phags pa'i sa la bzhugs pa'i bla ma dang*/_lha dang rig 'dzin mkha' 'gro rnams las sku dngos kyis zab rgyas kyi gdams pa dpag med gsan cing*/_tsA ri gangs ti se mchims phu sogs las zab gter kyang ci rigs bzhes/_dmu rgod kla klo dang mtha' dmag btul zhing*/_rgya dkar nag mon dang klo yul/_bod yul mtha' dbus kun tu gdul bya mtha' yas pa'i don mdzad cing sa gnad kyi me btsa' gsos chu chen rnams la lcags zam btsugs pa sogs ngo mtshar gyi phrin las rmad du byung bas gu ru pad 'byung gnyis par grags pa nyid slar yang snyigs ma'i bstan 'gro'i dpal mgon du bsam bzhin byon pa thams cad mkhyen gzigs 'jam dpal chos kyi bshes gnyen 'od gsal sprul pa'i rdo rje zhes grub pa mchog gi ded dpon dang dgongs spyod tha mi dad pa gang la/_bka' bab chen po bdun gyi gsang mdzod mnga' ba'i bzhi pa/_grub thob chen po'i thugs tig ces rtsa ba grub chen nyid kyi bla sgrub smin grol yan lag dang bcas pa/_yan lag bka' bab lnga ldan gyi rdo rje'i tshig rkang rgyud sde sgyu 'phrul dang 'brel ba'i sgrub thabs snying po skor lnga/_sgrub sde bka' brgyad bde gshegs 'dus pa'i lung*/_man ngag smad las dang bcas pa/_bka' srung lcags zam lugs kyi mgon po bdun rdzogs bcas zab rgyas su bzhugs pa las/_'dir bka' bab lnga ldan gyi man ngag rdo rje'i tshig rkang gi zab khrid nyung gsal don 'dus su bkod pa la/_shes bya'i gnas thams cad kyi rab dang phul du gyur pa ni dam pa'i chos te/_de ni thog mtha' bar du dge ba'i bdag nyid can gyi don dang tshig bzang por nges pas 'dir yang thog mar dge ba mtshan dang mchod brjod brtsam par dam bca' bas gleng gzhi/_bar du dge ba nyams su blang bya'i man ngag dngos/_tha mar dge ba rdo rje'i tshig rkang gi che brjod dang phab byang bcas smos pa'o/__/dang po la gsum las/_thog mar mtshan smos pa ste/_grub thob chen po'i thugs tig las:_man ngag rdo rje'i tshig rkang bzhugs:_zhes pa ste de yang ji skad du/_thabs che tshegs chung don dpag med/_bya sla dpag dka' man ngag go_/zhes pa ltar rdo rje'i tshig rkang 'di nyid kyi bstan don snying po mdo sngags kyi zab don bcud 'dus lta sgom spyod 'bras bogs 'byin dang bcas bstan pa ste/_de las thog mar lta ba rnam dag gi gzhi ma bzung na lam sgrub pa thams cad lta ba'i rjes su 'jug pa chos nyid yin pas thub pa'i dgongs pa phyin ci ma log pa ston pa ni shes rab kyi pha rol tu phyin pa yum chen po'i bstan don te mdo las/_rab 'byor chos nyid 'di ni shin tu zab pa ste/_skyes bu mkhas pa gsal ba/_yid gzhung pa dag gis rig par bya ba yin gyi/_rtog ge ba dag gi spyod yul ma yin no/__/zhes gsungs pa ltar rgyu mtshan nyid theg pa'i lta ba thams cad kyi yang rtse theg mchog dbu ma chen po'i lta ba'i don gting dpag par dka' ba dang*/_'bras bu gsang sngags rdo rje theg pa'i pha ma gnyis su med pa'i rgyud sde dgyes pa rdo rje'i gtum mo dang las rgya/_gsang 'dus kyi sgyu lus dang*/_rmi lam/_'od gsal gsum/_gdan bzhi'i 'pho ba dang grong 'jug gis mtshon mthar thug lnga ldan gyi rdzogs rim ye shes mkha' 'gro'i zhal lung dngos bogs 'don nI gu chos drug gi gdams pa'i bcud phyung pas thabs che ba/_sngags bla med kyi rdzogs rim grol lam mthar thug sgom pa phyag rgya chen po dang*/_khyad par 'bras bu 'od gsal rdzogs pa chen po'i myur lam rmad du byung bas sku bzhi'i dbyings su grol ba la myur zhing tshegs chung ba dang*/_dur khrod chen po rasmi shwa ri nas rdo rje phag mo dngos las gsan pa'i spyod pa ro snyoms chen po thang stong snyan brgyud kyi gcod yul phyi'i spros pa gtsor ma bton pa nang gi lta sgom gyi grogs su bzang ngan spang blang med par lam du khyer nus pas bya sla ba ste/_mdo sngags myur lam zab mo thams cad kyi snying po lta sgom spyod 'bras bogs 'don dang bcas pa'i nyams len gnad du brdeg pa'i thabs kyi khyad par rmad du byung ba nyams len mthar thug gi bcud bsdus shing lha dang DA ki'i gsang mdzod dngos su brtol ba gu ru rin po che dang klu sgrub dang tai lo pa lta bu'i skyes bus snang bar mdzad pas man ngag gi thus ka gang zhig_/sgyu 'phrul me long las/_tha dad med pa'i rang bzhin nyid/_/rdo rje zhes ni bshad pa yin/_/zhes gsungs shing*/_dam chos mthar thug chos dbyings zhi ba'i thig le rtogs pa chos kyi sku ste/_de'i don zab gsal gnyis su med pa'i ye shes thams cad pa nyid/_gdul bya 'dul ba'i thugs rje rang byung kun khyab tu g.yos pa'i tshe sangs rgyas kyi phrin las ni gang 'dul du 'dod dgur snang bas na/_snyigs ma'i gdul bya blo gros dman brtson 'grus zhan pa la/_tshig nyung don zab bya sla gnad du brdeg pa'i chos kyi nying khu'i tshul du gdams pa'i zab don man ngag gi gsang ba rdo rje'i tshig rkang 'di yang*/_rnal 'byor spyod pa thang stong pas:_dbyings dang rig pa'i snod dang brdar:_'dus ma byas pa'i phyag rgyas btab:_ma 'ongs nga sprul skyes bu yis:_bka' bab bdun las khyad 'phags pa:_zab mo dgongs pa'i gter las 'byung:_zhes gsungs pa ltar gsang sngags thun mong gi gzugs sku'i bsgrub gzhi dwangs ma lnga dang rten brten pa'i snying dbus mi shigs pa'i gter gnas su/_dus gsum skye 'jig kun dang bral ba chos dbyings 'od gsal rdo rje snying po'i sgrom bur/_rtag tu 'phel 'grib med pa rang rig 'dus ma byas pa'i ye shes 'od gsal thig le chen po'i srog dang ro gcig tu bsres te cis kyang mi 'phrog pa'i phyag rgyas btab pa'i rdo rje gsang ba'i tshig dang don/_nges don gyi dgongs pa/_gsung rdo rje pad+ma saM b+ha wa dang*/_grub pa'i dbang phyug thang stong zhabs dang gnyis su med pa/_tshur mthong gi rnam thar dang thugs bskyed la snyigs dus 'dir yongs rdzogs bstan pa'i shing rta chen po rtsod pa dang bral ba yongs su grags pa rje btsun bla ma 'jam pa'i dbyangs la mkhas grub kun las khyad par du 'phags pa'i rnam thar gyi che ba bka' bab chen po bdun bzhugs pa'i bzhi pa zab mo dgongs pa'i gter gyi yang bcud du byon pa'i smar chos 'di nyid/_rje bla ma dgung grangs bco lnga zhes pa'i skabs nas grub thob chen pos dngos su mnal lam du yang yang zhal bstan/_byin gyis brlabs/_gdams pa dang lung bstan gyis dbugs dbyung ste dgongs klong ye shes kyi gsang mdzod las brdol ba/_'jam mgon chos kyi rgyal po pad+ma gar dbang gi bka' yis rjes su bskul te gtan la phab nas mdo khams shar phyogs zab mo'i gter gyi dbyig dang*/_rdo rje'i gnas chen khyad 'phags du mas kun nas gtams pa'i ri klung gi bye brag_/'chi med grub pa'i gnas mchog bkra shis zla gam dbang gi phug par/_'jam mgon grub pa'i dpa' bo blo gros mtha' yas pa'i sde/_sprul pa'i gter chen mchog gyur zhabs/_sdom brtson sde snod 'dzin pa'i khyu mchog rdzogs chen gling sprul thub bstan rgyal mtshan dpal bzang po bcas las can dag pa'i rdo rje'i 'khor gsum la/_rje nyid dgung grangs zhe bdun du phebs te mkhan slob rig pa 'dzin pa'i tshogs thugs bskyed dang smon lam dus su bab pa'i ston 'khor gyis gnas zhal 'byed pa dang*/_zab gter 'byin pa dang*/_sngon med kyi gsang ba du ma'i bsnyen sgrub las sbyor dang bcas pa'i 'chad nyan sgom sgrub kyi phrin las rmad du byung bas skal ngan dus kyi rgud pa bsrings shing*/_rgyal bstan rin po che'i nyin byed lhag par gsal bar mdzad pa'i dus phun sum tshogs par smin grol gyi chos sgo thog mar phyes te rim gyis spel bar mdzad nas/_rig 'dzin rtsal 'chang gsum gyi bstan pa mi nub pa'i btsas zab rgyas chos kyi mdzod chen lnga yi ya gyal/_zab chos rin chen gter gyi gsang mdzod mchog gi dbyig mchog kun gyi snying por bzhugs su gsol ba ste bshad pa'i skabs su bab pa'o/__/gnyis pa mchod brjod kyi phyag gis btud pa ni/_thub dbang rdor 'chang kun tu bzang:_ye shes mkha' 'gro bla ma la:_btud nas _zhes pa ste/_de yang mchod par brjod pa 'dis gang bshad bya'i chos man ngag snyan brgyud rdo rje'i tshig rkang gang las byung ba'i ston pa phun sum tshogs pa rnams kyi mtshan nas brjod cing btud pas lo rgyus kyis yid ches bskyed pa'ang zhar byung du bstan pa ste/_de yang bdag cag gi ston pa mnyam med thub pa'i dbang po 'di nyid nyan rang dang so skye las dag pa rnams kyi snang ngor/_bskal bzang rnam 'dren bzhi pa mchog gi sprul pa'i sku shAkya thub pa'i tshul gyis mi mjed 'jig rten gyi khams 'dzam bu'i gling 'dir rigs can gsum gyi gdul bya la chos kyi 'khor lo rim pa gsum du bskor ba'i bar pa bya rgod phung po'i ri la thun mong gi 'khor rnam pa bzhi dang*/_thun min sa chen po la bzhugs pa'i byang sems rnams la gsungs pa'i dgongs don mthar thug theg mchog dbu ma chen po'i lta ba shes rab kyi pha rol tu phyin pa'i stong phrag brgya ba'i mdo sde'i snying po brgyad stong pa'i dgongs don rnam thar sgo gsum gyi tshul du bsdus nas 'phags pa'i gnas brtan chen po ba ku las rje grub thob chen po la bstan pa ste grub thob bka' brgyad kyi nges shes bskyed pa lung gi byang bu las/_bod yul gtsang gi g.yas ru'i mthil:_'phags pa'i gnas brtan chen po yis:_rnam thar sgo gsum ngo sprad pas:_dbu ma'i lta ba mngon du gyur:_zhes gsungs/_ston pa de nyid theg chen sa bcu'i sems dpa' rnams dang sngags la zhugs pa'i rig 'dzin dang dpa' bo DA ki'i snang ngor rigs thams cad kyi khyab bdag nges pa lnga dang kha sbyor yan lag bdun gyi bdag nyid rdo rje 'chang dang*/_dgyes pa rdo rje/_'khor lo sdom pa/_sgrub sde brgyad la sogs pa zhi khro'i rnam pa cir yang snang bas gsang ba chen po rgyud sde bzhi dang drug gi chos bstan pa kun gyi snying po bde gshegs yongs 'dus sgrub pa bka' brgyad spyi dang bye brag gi dbang dang gdams ngag rgyud kyi rim pa mtha' klas pa mnal lam dang nyams snang tsam du ma yin pa sku dngos kyis zangs mdog dpal gyi ri bor byon nas gu ru rin po che dang sgrub sde brgyad dbyer med pa dang*/_mkha' 'gro las kyi dbang mo las dngos su dbang bcas gsan pa dang*/_khyad par de dag gi zab don snying po rdzogs rim rdo rje'i rnal 'byor mthar thug bogs 'don thabs lam nI gu chos drug dang*/_grol lam phyag rgya chen po gwa'u ma'i sgom pa rgya gar seng ldeng 'khrigs pa'i nags khrod nas ye shes mkha' 'gro nI gup+ta dngos las gsan pa yang*/_seng ldeng 'khrigs pa'i nags khrod du:_dz+nyA na DA ki nI gup+tas:_thabs grol lam mchog bstsal ba las:_bsgoms pa'i nyams myong bogs chen thon:_zhes dang*/_mdo sngags zung 'jug gi spyod yul lam khyer ro snyoms chen po'i gdams ngag yum chen rdo rje phag mos rasmi shwa ra'i dur khrod nas snyan brgyud du gdams pa'i tshul/_rasmi shwa ra'i dur khrod cher:_dbyings yum rdo rje phag mo yis:_brtul zhugs spyod pa'i snyan brgyud gdams:_zhes dang*/_rig pa khyad par can gyi 'khor 'bras bu'i sems dpa' rnams la gdod ma'i mgon po kun tu bzang po dang*/_rdo rje sems dpar snang bas theg pa'i rtse rgyal rdzogs pa chen po'i man ngag tshig dang yid dpyod bral bar bstan pa nyid thugs su chud pa'i tshul yang*/_ston pa rdo rje sems dpa' las:_'bras bu rdzogs pa chen po thob:_ces gsungs pas gnas skabs gdul bya yid ches bskyed phyir mtshan dang sku yi bkod pa sna tshogs su gcig char dang rim can du ston pa'i chos sgo mtha' klas pa gsan te thugs nyams su bzhes pas dgongs klong zab mo'i rtsal rdzogs nas rdo rje nang gi sa bcu dbu ma'i dbyings su rdzogs pas zung 'jug rdo rje'i sa la gshegs pa ltar bstan kyang nges pa'i don du ni/_nges shes bskyed pa'i lung byang ni/_dus gsum mkhyen pa pad+ma yi:_rdo rje'i gsung las 'di skad du:_zhi ba thugs rje chen po dang:_drag po khro rgyal rta mgrin gnyis:_dbyer med gcig tu sprul pa las:_sku yi cha lugs zhi ma khro:_mdog smug dri zhim sme bas brgyan:_ngang rgyud dal zhing rig rtsal che:_ma nges spyod pa sna tshogs skyong:_nang rtags ya mtshan ston pa 'byung:_zhes dang de bzhin gzhan las kyang:_'ol ba zhes bya'i shar mdun du:_brtson 'grus zhes bya'i skyes bu 'byung:_de ni nga yi thugs sprul yin:_zhes dang pad+ma'i sprul pa ni:_thang stong pa zhes bya ba 'byung:_de dus bod khams cung zad bde:_phan bde'i snang ba thengs gcig 'byung:_zhes dang nga sprul thang stong pas:_chu bo che la lcags zam 'dzugs:_mtha' dbus sa gnad me btsa' gso:_rgyal khams dge ba'i las la bkod:_kla klo'i mun gling dkar por bsgyur:_'brel tshad don ldan e ma ho:_zhes sogs rgya cher yang yang gsungs:_ji skad lung gis bstan pa ltar:_me nyag rig 'dzin ldang gi bu:_bod kyi rnal 'byor brtson 'grus bdag:_'ol ba lha rtse'i shar gyi char:_skyes tsam nyid nas dge mtshan dang:_ngo mtshar cho 'phrul du ma byung:_dran pas zin nas chos snang skyes:_paN grub bla ma lnga brgya bsten:_thos bsam sgro 'dogs yin lugs bcad:_rtse gcig bsgoms pas drod rtags byung:_rgya gar rgya nag bal po mon:_bod khams kun tu brtul zhugs spyad:_nad mug mtshon 'khrugs bcad cing bsdums:_snod bcud rgud pa thams cad gsos:_mtha' dbus dge bcu'i khrims la sbyar:_sa gnad me btsa' mang du gsos:_hor dmag zlog cing kla klo btul:_chu bo che la lcags zam btsugs:_byang chub rgyun lam bde bar bsgrubs:_khyad par rnga yab gling du phyin:_zangs mdog dpal ri'i pho brang du:_pad+ma he ru ka dpal mjal:_sgrub pa chen po bka' brgyad kyi:_dbang dang gdams ngag rgya cher bstsal:_khrag 'thung 'dus pa'i lha tshogs mthong:_byin gyis brlabs shing sngags rgyud gtad:_ye shes mkha' 'gros dngos dbang bstsal:_nang gi sa lam skad cig bgrod:_ces gsungs pa ltar/_dus gsum rgyal ba'i spyi gzugs dpal o rgyan pad+ma saM b+ha wa dang dgongs pa'i gdengs tshad/_brtul zhugs kyi rtsal/_mkhyen brtse nus pa'i ye shes la gnyis su med pa gangs can grub brgya'i ded dpon rnal 'byor dbang phyug thang stong rgyal po'am/_dpal lcags zam pa chen po brtson 'grus bzang po rgya bod mkhas grub kun las gsan pa'i gdams ngag zab dgu'i nying khu rnams ring brgyud da lta'i bar bzhugs la/_nye brgyud thun mong ma yin pa dang bcas dgongs pa'i klong nas brdol ba'i zab gter rgya mtsho'i yang bcud bcas thams cad mkhyen gzigs 'od gsal sprul pa'i rdo rjes gtan la phab nas bdag cag gi spyod yul du gyur pa'i skal bzang la sbyar ba ste/_snying po las kyang snying po'i bcud:_klong lnga dbyings kyi sgrom bu ru:_rig pa'i ye shes gzungs su gdams:_chos bdag mkha' 'gro gnyer du bskos:_ma 'ongs nga sprul skyes bu la:_dgongs pa'i klong nas rang shar ba'i:_rten 'brel brda thabs du ma dang:_byin rlabs 'pho bas dbugs dbyung 'gyur:_zhes sogs rgya cher bka' bstsal pa ltar sku gsum gyi ston pa de dag gi thugs bcud kyi snying po grub chen mchog gis dngos su gsan/_rtogs tshad mngon du gyur/_slar yang gdul bya'i don du dbyings rig gsang ba'i sgrom bur dgongs pas rgyas btab pa nyid snang bar mdzad pa'i snga logs su de dag la phyag 'tshal nas zhes lhag bcas kyis mdor bstan gyi don 'dren pa'o/__/gsum pa snyan brgyud kyi gdams pa'i mdor bstan pa ni/_lta sgom spyod 'bras kyi:_snyan brgyud man ngag snying po sbyin:_sa ma ya:_zhes pas gong du sku lnga'i ston pa dang rig 'dzin mkha' 'gro de dag gi thugs bcud gang zag gcig gi rgyud la nyams len gyi gnad du bsdus te bstan na/_lta bas gtan la phab/_sgom pas nyams su blang*/_spyod pas gegs bsal/_thabs lam gyis bogs dbyung*/_'bras bu la zla ba dang lnga ru 'dus pa'i dang po ni/_slob dpon Ar+Ya de was/_tshul khrims las ni nyams sla yi/_/lta las cis kyang ma yin te/_/tshul khrims kyi ni mtho ris dang*/_/lta bas go 'phang mchog la sbyor/_/zhes gsungs pas thar pa dang thams cad mkhyen pa'i go 'phang 'thob byed kyi rgyu ma nor ba lta ba yin la/_de la rang sde nang pa sangs rgyas pa'i lta ba thams cad kyi mchog_/rgyal ba'i dgongs pa bzhin nor 'khrul med par gtan la 'bebs pa'i lta ba ni theg mchog dbu ma chen po ste/_rnam grangs ma yin pa'i stong nyid don dam bden pa'i sgrib byed dngos 'dzin mtshan ma'i 'khrul snang bden zhen bshig pa la gtso bor dgongs nas chos dbyings spyi mtshan du ston pa bka' 'khor lo bar pa dang*/_chos nyid gshis kyi bzhugs tshul snying po 'od gsal ba'i khams sku dang ye shes rgya mtsho gdod nas 'du 'bral med pa chos dbyings rang mtshan du ston pa 'khor lo tha ma'i dgongs don te zab rgyas kyi phyogs gnyis nas gsungs pa gnyis ka'ang dgongs pa 'gal med gtan la dbab bya mthar thug chos dbyings sgro 'dogs so gnyis dang bral bar rang bzhin brgyad ldan theg chen 'phags pa'i rtogs rigs yang dag pa nyid/_yum chen mo sher phyin stong phrag brgya ba'i snying po 'phags pa brgyad stong pa'i mdo sde'i dgongs don lta ba ngo bo stong nyid/_sgom pa rang bzhin mtshan ma med pa/_spyod 'bras mthar thug smon pa med pa gsum du bsdus nas 'phags pa ba ku las bstan pa dang*/_lta ba de'i don mthar thug zung 'jug rab tu mi gnas pa'i ye shes khams bde gshegs snying po gsal rgyas rdzogs gsum gyis gtan la phab ste theg chen 'gog bden sangs rgyas 'phags pa'i mnyam bzhag sgra ji bzhin du gtan la 'bebs pa ni 'od gsal phyag rgya chen po ste/_de nyid mngon sum du rtogs byed kyi gseng lam thun mong ma yin pa mkhas grub khyung po'i gser chos mgul gyi ga'ur sbas pa'i nyams myong dmar khrid kyis bstan nas bsgoms pas lo zla la ma ltos par nyin zhag tsam gyis sems can sangs rgyas su bsgyur ba'i rdo rje theg pa'i rgyud sde rgya mtsho'i bstan don mthar thug gi grol lam dang*/_rig pa brtul zhugs kyi spyod pa dge sdig ro mnyam chen pos 'khor 'das kyi mtshan rtog la thog brdzis su btang ba ma gcig ye shes mkha' 'gro rdo rje btsun mo'i snyan brgyud kyis skyid sdug ro snyoms chen po lam du lhongs pas bdag gces 'dzin gyi dman lam rang don yid byed dang bral ba'i stong nyid snying rje'i snying po can gyis pha rol tu phyin pa drug rdzogs smin sbyangs mthar son pas lam lnga sa bcu'i yon tan la myur du spyod pa'i nye rgyu thabs lam nI gu chos drug rdo rje'i rnal 'byor gyis skye 'chi bar do'i 'khrul pa btsan thabs su bshig ste mi slob 'bras bu'i sar sbyor ba la/_gnyen po rdo rje lta bu'i ye shes ma sbas lhug par ston pa rgyu 'bras theg pa rgya mtsho'i rtse mo 'bras bu rdzogs pa chen po'i man ngag gis ye shes lam du byed pas chan la phab btab pa ltar don gyi 'od gsal gsang ba chen po'i sbubs brtol nas sku bzhi'i gsang mdzod la mthong ba'i chos su spyod pa'i don ston pa 'di dag ni bka' bab lnga ldan mdo sngags chos tshul kun gyi yang zhun gser sbyangs zhun ma dngos te/_de dag re re la'ang nang gses kyis zhib tu dbye na gzhi lam 'bras gsum/_lta sgom spyod 'bras bzhi'i rnam bzhag tshang la ma nor ba yod pas gang zag gcig 'tshang rgyal ba'i myur lam mthar thug pa re yin kyang*/_'di ni man ngag de dag gi rno so kun gcig tu bsdus pa'i thugs kyi brnag pa mthar thug gcig tu mdzad pa'i gnad don kyang*/_bdag cag rnams la 'khrul snang 'di gang las byung na 'jug pa las/_dang po nga zhes bdag la zhen gyur cing*/_/bdag gi 'di zhes dngos la chags pa skyes/_/zo chun 'phyan ltar rang dbang med pa yi/_/'gro la snying rje gyur gang de la 'dud/_/ces gsungs pa ltar bdag dang bdag gir 'dzin pa'i chos dang gang zag gi bdag tu rtog pa las 'khrul ba'i zhen rtog gi srog rtsa gcod pa la/_thog mar stong pa rtsis su byed pa'i lta ba spros bral zhig gtan la 'bebs pa gnad du zab pas shes rab kyi pha rol tu phyin pa'i dgongs don dbu ma bstan pa ste/_mtha' bral rab tu mi gnas pa'i dbu ma de'i bzhed don mthar thug ni yum las/_sems la sems ma mchis te sems kyi rang bzhin ni 'od gsal ba'o/__/zhes gsungs pa ltar zab gsal gnyis med kyi bdag nyid so so rang rig pa'i ye shes kyi spyod yul du gyur pa mdo sde rgyan las/_chos nyid sems las gzhan pa'i sems gzhan ni/_/'od gsal ma yin rang bzhin la brjod do/__/zhes dang*/_rgyud bla mar/_sems nyid rang bzhin 'od gsal gang yin pa/_/de ni nam mkha' bzhin du 'gyur med de/_/zhes pa'i don gyi yin lugs mdo lam gyis mngon du byed mi nus pas gsang sngags rdo rje theg pa'i myur lam mthar thug dbang bzhi pa'i don gyi 'od gsal phyag rgya chen po'i man ngag ltar bsgoms pas rtogs nus pa'i phyir sgom pa phyag chen ltar bsten pas 'od gsal nyi zla'i snang ba 'phel 'grib med pa mngon du byed nus la/_rmad du byung ba'i lta sgom de dag la thabs grol spyod pas bogs dbyung na 'phrul 'khor gyi srang thag bkrol ba bzhin rdo rje'i sa lam gcig char du rdzogs nus pas gsang spyod mkha' 'gro snyan brgyud dang thabs lam nI gu chos drug gnyis spyod pa dang bogs 'byin du gsungs shing*/_de dag kyang rdzogs chen nges don 'dus pa'i rgyud las/_rjes la btsal bas glang po rnyed/_/sems kyi phyogs nas don btsal na/_/rang rig ye shes rgyal po rnyed/_/de rnyed sems su 'dzin pa bral/_/'dzin bral sems med rang byung sku/_/sems las ma byung sangs rgyas rnyed/_/ces gsungs pa ltar stong pa gtsor ston dbu ma dang*/_gsal ba gtsor ston phyag chen gnyis ka'i dgongs pa zung 'jug bden pa dbyer med lhag pa'i chos sku chen po'i ye shes gab sbas med par ston pa ni rdzogs pa chen po zhes bya ba/_de'i chos skad thams cad ye shes lam byed kho na yin pas theg rtse shin tu rnal 'byor zhes mthar thug gi grol gzhir nges pas 'bras bu rdzogs pa chen po zhes rgyu mtshan de dag gis lta sgom spyod 'bras kyi sgras bstan par nges shing*/_mdor na zab mo'i gsang ba de dag rtog ge dang so skye'i blos bsre bslad kyi rang bzo tsam ma yin pa mdo rgyud kyi dgongs don mthar thug 'ba' zhig dang*/_da lta'i bar tshad mar gyur pa'i mkhas grub rig 'dzin mkha' 'gro'i snyan brgyud gsang ba/_bshad yams kyi spros pa bskyungs te don gyi zab gnad rjen par phyung pa'i gnad kyi thus ka man ngag grol ba'i gding tshad mngon gyur du phyin pa'i nyams myong dmar khrid mthar thug snying gi zungs khrag nyid/_tshe thung sgrub pa'i long med snying rus chung ba snyigs dus kyi gdul bya la brtse ba chen po'i shugs kyis ma bzod par phangs med du bstsal ba'ang*/_sngon gyi smon lam dang gdul bya'i las 'phro dang skal pa rten 'brel dus la bab pas mtshams sbyar nas snang ba yang thugs rje ye shes kyi 'brel ba'i dam tshig yin pas rgyu mtshan shes pa'i yid ches kyis yal bar ma dor nyams su longs shig ces gdams phyir sa ma ya'i sgras bstan pa'o/__/gnyis pa bar du dge ba nyams su blang bya'i man ngag dngos la/_lam gyi spyi chings mdor bstan pa dang*/_nyams len gyi lam dngos rgyas par bshad pa'o/__/dang po ni/_dad ldan byang chub 'dod pa rnams:_bla ma dam pa tshul bzhin bsten:_smin cing dam tshig rnam dag pas:_sngon dngos rjes kyis nyams su blang:_sa ma ya:_zhes lam zab mo nyams su len pa'i gzhi gdul bya skal pa dang ldan pa'i snod dgos pas gang du 'jug bya'i lam la yid ches kyi dad pa gsum dang ldan pa/_byang chub don gnyer gyis spro shugs lhag pa'i brtson 'grus dang ldan pa/_spyod rig mnyam pa'i don la dngos su 'jug nus pa'i gang zag gis/_nyams len gyi rkyen bla ma mtshan nyid dang ldan pas rjes su 'dzin dgos pas dam pa'i yon tan spyi dang khyad par brgyud pa'i byin rlabs dang lta dgongs ting nge 'dzin khyad par can dang ldan pa'i dge ba'i bshes gnyen mnyes pa gsum gyis bsten/_nyams len gyi gzhi dbang gis rgyud smin dgos pas de'i gnad don kyang dbang gi ngo bo ni 'thob bya'i 'bras bu khyad par can mngon du skyes pa'am/_skye nges kyi nus rung du smin par byed pa ste/_dper na chu lud drod gsher 'dzom pa'i dus su zhing la sa bon thebs pa bzhin no/__/nges tshig a b+hi Shiny+tsa'i sgra las drangs na/_mngon par gtor ba'am blugs pa ste/_dbang bzhis rang skal gyi dri ma 'khrud cing sku bzhi'i sa bon khyad par can gyi skal pa 'jog pas na dbang ngo*/_/de'ang spyir dbang gi sbyang gzhi ni/_'thob bya rang gnas kyi gnyug ma'i rdo rje bzhi'o/__/sbyang bya ni/_de nyid sgrib byed glo bur gyi dri ma phra rags rnams so/__/sbyong byed slob bu'i blo tshod dang mthun pa'i dbang bskur bas/_de dang rjes su mthun pa'i lam sgom rung dang*/_'bras bu thob rung du smin par byed pa yin/_sbyangs 'bras ni sku bzhi'i sa bon nam nus pa khyad par can gsos thebs pa'o/__/bskur bya'i dbang la dbye na sbyang gzhi rdo rje bzhi dang*/_sbyangs 'bras sku bzhi la ltos nas dbang bzhi nang gses kyi dbye ba dang bcas pa ste/_bum dbang la rdo rje slob ma dang*/_slob dpon gyi dbang zhes gsungs pa rgyud dang sgrub sde spyi'i chos skad de/_mdor na gsang sngags kyi lam thams cad dbang gis bsdus shing*/_dbang gis snod rung du ma byas na lam sgom pa lta ci/_rgyud dang man ngag gi dpe blta ba tsam mi rung bas skabs 'dir yang thog mar dbang gis rgyud smin dgos la/_rgyas par dbye na bka' bab lnga ldan re re bzhin bye brag gi dbang bskur bzhugs shing*/_de thams cad kyang bsdu na rigs brgya'i khyab bdag 'khor lo'i dbang phyug bla ma'i sku gsung thugs ye shes rdo rje bzhir 'dus pas smin byed rtsa ba grub thob chen po rang gi bla sgrub rtsa ba'i smin byed bum gsang sher ye bzhi pa rig pa rtsal dbang bcas kyis thog mar nyid du smin par bya dgos pa dang*/_nyams su len byed dbang gi ye shes kyi rgyud smin pas rdo rje theg pa'i dam tshig dang sdom pa'i srog rtsa ma brtan na lam gyis nam yang rang rgyud mi grol bas thun mong rigs lnga spyi/_khyad par rtsa ba sku gsung thugs/_yang lag gi dam tshig nyi shu rtsa lngas bsdus pa'i sdom pa rgya mtsho mtha' yas pa'i tshul rnam par dag pas/_nyams su blang bya'i lam dngos thun mong*/_thun min/_khyad par gyi sngon 'gros rgyud las rung du bya/_lta sgom spyod pa bogs 'don 'bras bu chen po lngas lam dngos gzhi'i nyams rtogs skyes brtan gong 'phel du bya/_thun dang thun mtshams nyams len gyis rjes rim skyong tshul gnad don bsdus te mjug bsdu bas blo rgyud chos la 'khul nges su bya'o/__/gnyis pa nyams len gyi lam dngos rgyas par bstan pa la/_sngon 'gro'i nyams len gyis rgyud snod rung du byed pa/_dngos gzhi'i nyams len gyis nyams rtogs skyes brtan gong 'phel du byed pa/_rjes kyi nyams len gyis lam gyi 'gag bsdus te bstan pa'o/__/dang po sngon 'gro la yang thun mong*/_thun min/_khyad par gyi sngon 'gro'o/__/dang po ni/_dang por dben pa'i gnas su song:_phyi nang bya ba thams cad btang:_lus ngag yid gsum rnal du dbab:_rtse gcig gsol gdab don la 'jug:_blo sna chos la btsan thabs bskul:_mngon mtho nges legs lam gzhug phyir:_las 'bras blang dor nges 'byung bskyed:_'di ni thun mong sngon 'gro yin:_zhes pa ste/_'di la yang bye brag tu gsum las dang po/_lam spyi'i sngon 'gro la/_nang gi lta dgongs la brtan pa ma thob bar phyi'i yul rkyen gegs su che bas 'du 'dzi dang rnam g.yeng med pa/_grub thob gong mas byin gyis brlabs pa'i dben gnas su/_chog shes dang ldan pas mtha' gnyis su ma lhung ba'i 'tsho ba'i mthun rkyen gyis 'byor bar byas nas phyi 'jig rten/_nang 'khrul rtog bag chags ngan goms kyi spros pa thams cad rbad kyis bcad/_ling gis bskyur/_khres se bor/_'khri ba ngan pa rgyang bsrings nas chos ma gtogs bsam blo gzhan med pa zhig gis/_sgo gsum bde ba'i mal du lhod kyis klod/_lus 'dug stangs/_ngag bzlas brjod dang rlung sbyor/_sems dmigs pa las gzhan du mi 'phro bar nyams len la 'jug go_/gnyis pa thun gyi sngon 'gro rang gi mdun gyi nam mkhar rtsa ba'i bla ma sku dngos sam/_rdo rje 'chang sogs gang la mos gus che ba zhig mngon sum lta bur bzhugs par mos la/_dpal ldan rtsa ba'i bla ma rin po che sogs dang*/_dus gsum sangs rgyas thams cad kyi ngo bo bla ma rin po che mkhyen/_bdag gi rgyud smin cing grol bar byin gyis brlab tu gsol/_zab lam gyi rtogs pa khyad par can skye bar byin gyis brlab tu gsol/_tshe 'di nyid la phyag rgya chen po mchog gi dngos grub thob par byin gyis brlab tu gsol/_zhes rtse gcig tu gsol ba phur tshugs su btab pas/_bla ma'i sku las ye shes kyi 'od zer kha dog sna tshogs pa byung*/_rang gi sgo gsum la thim pas sgrib pa thams cad sangs kyis dag_/sku gsung thugs kyi ye shes chen po'i byin rlabs zhugs/_gang nyams su len pa'i lam gyi yon tan rgyud la gcig char skyes/_mthar bla ma yang dgyes pa chen pos 'od du zhu nas rang la thim pas thugs yid dbyer med du 'dres par bsams la mnyam par bzhag_/'di ni nyams len thams cad kyi sngon du byas pas bar chad med pa dang*/_dngos gzhi'i rtogs pa skye sla ba sogs dgos pa khyad par can du ma yod par gsungs so/__/gsum pa theg pa che chung thun mong gi sngon 'gros lam gyi rtsa ba nges 'byung gi bsam pa bskyed pa la/_nges 'byung gi rgyu ngo bo mi khom pa'i gnas ris brgyad kyi ldog cha dal ba brgyad kyi yon tan dang*/_de'i khyad par gyi chos 'byor pa bcu ste/_dal 'byor gyi chos bco brgyad dang ldan pa'i mi lus rin po che rgyu dang*/_dpe dang*/_grangs sogs gang gi sgo nas bsam kyang shin tu rnyed dka' zhing*/_phan 'dogs bsam gyis mi khyab pa dang ldan pa 'di lta bu zhig da res thengs gcig rnyed du zin pa la/_don med du mi tshe zad de stong log ma yin pa zhig gis lag pa brkyang bskum tsam gyi yun la'ang chos la bskul bas don 'bras lon par ma byas na/_phyi snod kyi 'jig rten sra zhing 'thas pa ltar snang ba rnams kyang mthar me bdun dang chu gcig gis 'jig pa'i tshe thal ba tsam yang lus par mi 'gyur/_nang bcud kyi sems can thams cad kyang skyes nas tshe thar du song ba gcig kyang med pas rang nyid kyang nges par 'chi bar ma zad/_do nub tsam yang mi 'chi ba'i gdeng ni med pa la bsams nas blo sna thung ngur bya/_nges 'byung gi rkyen mi rtags pas rgyud bskul/_'chi ba'i tshe chos rnam par dag pa kho na ma gtogs gzhan gang gis kyang mi phan/_shi nas cang med du mi 'gro bar las 'ba' zhig gi rjes su 'brang dgos te/_sdig pa'i las kyis ngan song du skyes na bzod pa'i blag med/_zag bcas kyi dge bas mtho ris gsum du skyes kyang 'gyur ba'i sdug bsngal dang*/_khyab pa 'du byed kyi sdug bsngal kho na las ma 'das pas/_da res 'khor ba sdug bsngal gyi rgya mtsho 'di las thar pa zhig bya dgos/_de'i ched du theg pa chen po'i dge ba'i bshes gnyen mtshan nyid dang ldan pa mnyes pa gsum gyis bsten nas/_nges 'byung gi 'bras bu blang dor gyi gnas ji skad gsungs pa'i don rnams byis pa dang sdig pa'i grogs po'i gzhan dbang du ma song bar lag len thebs nges pa'i 'chi chos gsha' ma zhig bsgrub par bgyi snyam pas blo sna chos la bskul/_las 'bras la yid ches bskyed/_thun mong gi lam gyi ngo bo 'khor ba las nges par 'byung bas blo rgyud 'khul nges su bya ba ni mdo sngags theg pa che chung thun mong gi sngon 'gro ste rgyas khrid kyi skabs skyes bu chung 'bring gi lam dang sbyar nas zhib tu bshad pas nyams len gyi gzhi bca' ba 'di thog mtha' kun tu med du mi rung ba'o/__/gnyis pa mdo sngags thun mong ma yin pa'i sngon 'gro ni/_skyabs gsol byang chub sems gnyis bzung:_sdig ltung sbyang zhing tshogs gnyis spel:_mos gus rnal 'byor snying por bya:_'di ni thun min sngon 'gro yin:_zhes pa ste/_thar lam gyi rtsa ba nang pa sangs rgyas pa spyi'i thun mong ma yin pa'i lam skyabs su 'gro bas lam gyi rten bca'/_thams cad mkhyen pa'i lam gyi rtsa ba theg pa chen po'i thun mong ma yin pa'i lam brten pa sems bskyed/_rdo rje theg pa'i lam gyi gegs sel gsang ba sngags kyi thun mong ma yin pa'i sgrib sbyong rdor sems bsgom bzlas/_bogs 'byin thun mong ma yin pa phyi nang gsang ba'i maN+Dal gyi tshogs bsags/_lam thams cad kyi gzhung shing thun mong ma yin pa sngon 'gro bzhi ka'i gnad 'dus zab lam bla ma'i rnal 'byor te byin rlabs 'bebs pa bla ma'i rnal 'byor 'di la thun mong dang khyad par gnyis las/_khyad par byin rlabs bla ma'i bskyed rim ni grub chen nyid kyi bla sgrub rtsa ba phrin las ye shes snying po yin la/_de nyid gzhung ltar nyams su blang bar bya/_rnam pa spyi dang bye brag la sems sbyangs pas bskyed rim gyi dngos gzhi sngags kyi zhi gnas sgrub pa'i thabs khyad par can yin la/_yan lag thun mong gi dngos grub sgrub pa nga rgyal brtan pa/_mchog gi dngos grub kyi nye rgyu rdzogs rim gyis smin byed dag pa dran pa rnams ting 'dzin gyi gzer/_bsnyen sgrub las sbyor gyis snying po sngags kyi gzer dang 'phro 'du phrin las kyi gzer/_lha bdag dbyer med du shes pa dgongs pa mi 'gyur ba'i gzer bzhi/_sku gsung thugs rdo rje gsum gyi khrid rim ltar nyams khrid du bskyang tshul spyi ltar bya dgos so/__/thun min gyi sngon 'gro de lnga ni lam spyi'i khog phub med du mi rung ba ste rgyas par 'chad na re re bzhin ngo bo/_nges tshig_/dbye ba/_ji ltar nyams su len tshul/_phan yon dgos ched dang bcas pa spyi ltar dang*/_khyad par theg chen byang sems kyi lam dang*/_kun la gsang sngags kyi zab khyad che ba bcas rgyas par spro zhing*/_bsags sbyang gi ngag 'don sgrub thabs snying po skor lnga'i sngon 'gro ltar legs par sems so/__/gsum pa zab don snying po rdzogs rim gyi khyad par sngon 'gro ni/_lus rtsa rlung gi stong ra bsgom:_phyi nang 'khor 'das ru shan dbye:_sgo gsum shin sbyangs bying rgod bsal:_'di ni khyad par sngon 'gro yin:_zhes pa ltar/_ye shes lam byed rdzogs rim gyi rnal 'byor la'ang zhu bde lhan skyes kyis dpe'i 'od gsal 'dren pa rtsol bcas kyi rdzogs rim gyi sngon 'gro thun mong chos bzhis rgyud sbyangs sngon du song ba'i dbang du byas nas gsal 'debs khyug tsam bya/_thun min gyi sngon 'gro skyabs sems gnyis ni/_sa phyogs dag pa'i zhing khams mos/_mdun gyi nam mkhar seng khri pad+ma nyi zla bzhi brtsegs pa'i steng du drin can rtsa ba'i bla ma sku dngos de ka la bkrag mdangs gzi brjid 'od du 'bar ba/_rang la dgyes pa'i 'dzum zhal gyis gzigs pa/_phyogs bcu dus gsum gyi dkon mchog rtsa gsum ma lus pa 'dus pa'i bdag nyid du nges shes bskyed la/_bla ma rang mkhyen snyam pa'i blo gtad ling gis bskyur/_nam mkha'i mtha' khyab kyi pha ma sems can kun kyang rang dang lhan cig skyabs su 'gro bar mos te/_ngag tu/_ma nam mkha' dang mnyam pa'i sems can thams cad skyabs kun 'dus kyi ngo bo bla ma rin po che la skyabs su mchi lags so/_/zhes ci nus brjod/_skyabs yul skabs 'dir bsdu ba mi mdzad/_gnyis pa ni/_sems can thams cad bdag gi pha ma ma gyur pa ni gcig kyang med pas shin tu gces shing phongs kyang 'khor ba na sdug bsngal mtha' med pa la spyod par 'dug_/'di rnams la drin lan du phan gdags dgos/_de yang phan pa phyogs re bas mi phyin pas thams cad zung 'jug rdo rje 'chang chen po'i go 'phang la 'god pa'i phyir du snyan brgyud kyi thabs lam bsgom par bgyi'o snyam pa'i blo dung dung bas/_ngag tu/_nam mkha' dang mnyam pa'i sems can thams cad kyi don du rnam pa thams cad mkhyen pa rdzogs pa'i sangs rgyas kyi go 'phang thob par bya/_de'i ched du zab lam nI gu chos drug nyams su blang bar bgyi'o/_/zhes gang mang brjod/_sngon 'gro gnyis pa thun mong ma yin pa dag byed a'i stong ra ni/_sngar bsgoms pa'i rtsa ba'i bla ma nyid slar yang gsal gdab ste mos gus kyi gdung shugs drag pos/_dus gsum sangs rgyas thams cad 'dus pa'i ngo bo bla ma rin po che mkhyen/_sems can thams cad kyi don du bdag gi nad gdon thams cad zhi bar mdzad du gsol/_sdig sgrib thams cad dag par mdzad du gsol/_ting nge 'dzin khyad par can rgyud la skye bar mdzad du gsol/_zhes gsol ba ci nus su btab pas bla ma 'od du zhu/_spyi bo nas zhugs te thim pas klad pa gti mug gi rang bzhin de sbyangs nas yal/_mgrin pa yan chad mgo bo chu'i sbu ba lta bu kha dog dkar la reg bya srab pa'i nang du chos 'byung dkar po gru gsum pa dwangs gsal shel gyi snod lta bu/_rtsa ba phra ba mgrin par sleb cing gdengs ka g.yel ba gyen du bstan pa'i zur gcig smin phrag dang*/_zur gnyis rna ltag g.yas g.yon la reg tsam pa/_de'i dbus su drang thad du bla ma dang rang sems skye med mtshon pa'i a dkar po gsal dwangs 'od kyi rang bzhin can/_phyed cha chos 'byung nang du chud cing phyed tsam steng du 'thon pa/_rten med du lding ba la thog mar bsgrims te sems gtad/_de rjes shes pa sgrim lhod ran pas ci nus su sems 'dzin/_mi nus na a thung gi bzlas pa shub bur lan nyer gcig tsam bzlas pas/_a yig las bdud rtsi dkar po'i rgyun shugs dang ldan par bab/_chos 'byung mer gyis gang zham zhum lud pas lus phyi nang thams cad du khyab cing bkrus/_thog med nas bsags pa'i sdig sgrib bag chags dkor dang sku glud zos pa dam tshig nyams chag sogs dud khu sol khu'i rnam par ba spu'i bu ga dang dbang po'i sgo nas phyir nag nu ru ru bdas/_lus kyi gdos bcas ljan ljin rnams kyang zhu ba ltar song zhing bdud rtsis phyi nas kyang bkrus te nag bun nu nu sa 'og thag ring por song nas yal/_rang lus shel gong g.ya' dag pa la thogs med 'ja' dkar po lta bu bdud rtsis gang bar bsams la shes pa lhod la bzhag_/'di nyid ched du sgom skabs dmigs bzlas de rnams bskyar ba yin la bla ma'i rnal 'byor thog ma'i gcig des chog_/dmigs pa 'di la yan lag gnyis te nad zhi byed ni/_tsha ba la bdud rtsi dkar bsil gyis nad dmar po'i rnam pa/_grang ba la bdud rtsi dmar zhing tsha bas nad dkar 'dur gyi rnam pa/_rlung ngam 'dus pa la bdud rtsi ser la snum pas nad sngo 'dur gyi rnam pa sogs/_gang na ba'i thad de kar bug pa byung nas bdas pas rtsad nas dag par bsam/_gdon zhi byed ni/_a las bab pa'i bdud rtsi gdon so so'i gnyen po khro bo ser drag lta bur gyur pa dang*/_me dpung dang khro chu khol ma'i rgyun sngags kyi sgra dang bcas pas lhag med du tshar bcad par bsgoms la mnyam par bzhag go_/'khrul rtog gi 'gal rkyen thams cad blos sgro btags pa tsam las gzhan du med pa'i gnyen por chos nyid skye med mtshon pa'i dag byed a yi stong ra sbyangs nas/_chos nyid shin tu dag pa'i dbyings spros pa nye bar zhi ba'i dgongs pa la ngang gis gzhol ba'i thabs kyi dam pa bla na med pa ste/_khyad par thabs kyi dam pa rdzogs rim gyi nye rgyu'i chos kun dbu ma'i dbyings su dag pa'i lam gyi sngon 'gro zab pa'i mthar thug pa'i man ngag khyad par can du nges pa'o/__/rang bzhin lhan skyes kyi don gyi ye shes mngon du bya ba rtsol med kyi rdzogs rim nyams su len pa la brten pa rig pa'i ye shes 'khor 'das spang blang du zhen pa'i mtha' stong ste ngo bo rang bzhin thugs rje gsum ldan gyi ye shes mngon du bya ba'i phyir 'khor 'das ru shan 'byed pa'i spyod pa bya ste/_bstan pa bu gcig gi rgyud las/_sngon du lus ngag yid rnams kyi/_/mngon par zhen pa ldog pa'i phyir/_/sngon du spyod pa brtsam par bya/_/zhes gsungs pa ltar las dang bag chags kyis bskyed pa'i sgo gsum gyi 'khrul pa'i bya ba rang log cing phyi nas 'gag ste sku gsung thugs gnyis su med pa'i ye shes chen po'i rol pa shugs 'byung du 'char ba'i phyir lus ngag yid gsum gyi spyod pa blang dor gyi gza' gtad med pas gang dran ci shar thams cad de ma thag bya ba phyi ltar ru shan dbye ba dang*/_'das rjes las/_lus 'di ma rig rgyus bskyed phyir/_rigs drug sa bon nyid du gnas/_/rig pa sku gsum dngos yin phyir/_/sku gsum yi ge gsum du shar/_/yi ges rtsal sbyang ru shan dbye/_/zhes pa ltar 'khrul grol gyi rtsa ba ni gnas lugs kyi don mngon sum du rig ma rig gnyis yin pas de gnyis spang gnyen g.yul sprad de kun gzhi gcig la gnas don lus gsum gyi bag chags las snang ba'i phra ba sgo gsum dang*/_rags pa khams gsum gyi snang zhen rigs drug tu 'khrul pa'i nyon mongs drug po sbyang bya rigs drug sa bon yi ge'i rnam pa dmigs rten du byas nas/_rig pa'i ye shes ngo bo rang bzhin thugs rje gsum ldan sku gsung thugs rdo rje gsum gyi ye shes su rnam pa nyi shus byang chub pa sbyong byed rdo rje'i 'bru gsum du shar ba'i 'od zer spro bsdus las dang nyon mongs drug gi sa bon bag chags dang bcas pa dngos med du sbyangs par bsam la 'bru gsum ngag gam rdo rje'i bzlas pa bya ba ni nang gi ru shan zhes 'khrul pa las kyi rlung sems sbyong tshul khyad par du 'phags pa ste/_de ltar 'bad pas lus 'od gsal du smin/_ngag yi ge'i 'khor lo dag_/sems rig thog tu grol ba'i lam phan yon dpag tu med par gsungs so/__/rig pa'i rten sems gzung ba'i yul la 'dzin pa'i sems chags pas bdag po'i 'bras bu smin te sgo gsum myong reg gi mtshan ma shar ba'i 'khrul pa gnas stong pa'i phyir sgo gsum sbyang pa ste lus rdo rje'i 'dug stangs dang bcas rdo rje sngon po rtse gsum me 'bar ba sgom pa dang*/_ngag sbyong phyi nang*/_nang phung po la rgyas 'debs/_rtsal sbyong gnyis/_mnyen btsal/_lam gzhug so so'i dmigs pa dang sbrags rlung sems hU~M gsum gcig tu dril nas gzir ba dang*/_sems byung gnas 'gro gsum tshol te ar la gtad pas rig rtsal gyi dbyings su thim pa'i gnad rig pas 'khrul rtog gzhi grol la song nas sgra thal 'gyur rtsa ba'i rgyud las/_lus sbyangs sems la phan pa'o/_/zhes dang*/_de ltar ngag sbyangs sems la phan/_zhes dang*/_sems sbyangs sems kyi gnas lugs shes/_zhes gsungs pa ltar sgo gsum gyi sbyangs pa thams cad gnad sems la thebs nas gnas skabs lus sems shin sbyangs kyi ting 'dzin khyad par can rgyud la skye ba dang*/_sems gzhi med rtsa bral du rtogs pas mthar thug sku gsung thugs dbyer mi phyed pa rdo rje'i ye shes gcig tu rtogs pa'i thabs zab pa'i phul du phyin pa'o/__/de ltar sgo gsum sbyangs pas khams dang 'byung ba 'khrugs pa rnal du phab ste sgo gsum ma bcos so mar bzhag pas 'gyu dran byung tshor gyi sbun thag chad nas rgod pa'i skyon sel/_thad kar rig pa rten med du lus pas ngo sprod thebs sla ba dang*/_nyan thos byang sems khro bo'i lta stangs kyis rig pa rang mal du sor gzhug pas bying ba'i 'phrang las bton te skye 'gag gnas bral gzhi gnas sku gsum gyi ye shes ngo sprod pa ste/_de dag gis sems las 'das pa'i ye shes rjen pa lam byed rang bzhin rdzogs pa chen po'i ka dag dang lhun grub zung 'jug gi gnas lugs mngon sum lam byed khregs chod dang thod rgal gyi sngon du 'gro dgos pas na 'og ma'i theg pa brgyad gzhan la med pa'i khyad par gyi sngon 'gro zhes gsungs pa ste/_'di dag kyang lam rim 'jug gi dbang du btang na dbang po rab 'bring tha gsum gyi sngon 'gro dbang bzhi'i rim pa dang sbyar ba ste/_las dang po pas nyams su len pa'i skabs su yang*/_thun gyi sngon 'gro thams cad kyi thog mar sbyar bas thun mong gi sngon 'gro'i nyams len gyis lam gyi gzhi bca'/_thun min gyi sngon 'gros bsags sbyangs gnad du 'gro bar byas nas nyams len gyi sgo 'byed/_grub thob chen po'i bla sgrub phrin las ye shes snying po ltar nyams su len pas byin rlabs kyi snod rung du byas nas/_lta ba dbu ma chen po'i sgom rim gyis dngos snang skye med mtha' bral chen por gtan la phab/_sgom pa phyag rgya chen po'i 'od gsal chos dbyings don gyi bzhugs tshul zung 'jug rab tu mi gnas pa'i de kho na nyid mngon sum du myong bas rdo rus 'phrod par byas nas/_khyad par gyi sngon 'gro'i dang po phyi nang gi stong ra sbyangs te bogs 'don thabs lam chen po rdo rje'i chos drug dang*/_spyod pa ro snyoms chen pos gegs bsal nas/_yid dpyod mtshan ma kun bral gyi ye shes chen po la zla dang shan 'byed kyi 'phags lam chos nyid mthar thug gi bzhugs tshul gshis la phebs pa'i phyir ru shan dang lus ngag yid gsum sbyangs nas rtsol med theg pa'i rgyal po'i lam la 'jug dgos pa yin zhing*/_spyir lta sgom spyod 'bras kyi man ngag re re yang lam rang rkyang thub pa re yin pa'i phyir gang 'dod gcig la nyams len byas kyang rung bas de dang de'i sngon 'gro las thams cad nyams su len dgos pa'i nges pa med do/__/gnyis pa dngos gzhi'i nyams len gyi nyams rtogs skyes brtan gong 'phel du byed pa la dpal sgyu 'phrul drwa ba gsang ba'i snying po las/_shes 'jug mtshan nyid 'byor ba'i gzungs/_/'bras bu smin byed rgyu dang rkyen/_/nus mthu can du gang gyur pa/_/rig 'dzin rgyal ba'i zhing du grags/_/zhes gsungs pa ltar/_lta ba dbu ma chen po'i dgongs pa gtan la 'bebs pas bden gnyis zung 'jug gi gzhi bzung*/_sgom pa phyag rgya chen po nyams su len pas gsal stong zung 'jug gi don gyi ye shes ngo sprad/_spyod pa ro snyoms chen pos 'khor 'das ro mnyam du thag bcad/_bogs 'byin thabs lam chen pos dpe'i ye shes bde stong zung 'jug tu dbugs dbyung*/_'bras bu rdzogs pa chen po dbyings rig zung 'jug gi dbyings su la zla ba dang lnga las/_dang po ni/_gnas lugs stong pa nyid du blta:_snang lugs mtshan med rten 'brel tshul:_zung 'jug smon pa med par shes:_lta ba dbu ma chen po yin:_zhes pa ste/_lam sgrub pa thams cad lta ba dang rjes su mthun par 'jug pa chos nyid yin pas na thog mar rgyu shes pa'i mtshan nyid lta ba gtan la phab pa gal che zhing*/_lta ba de gtan la dbab bya'i mthar thug chos kun gyi gnas lugs chos nyid rang bzhin gyi rnam par dag pa'i dbyings snang stong zung 'jug rab tu mi gnas pa'i dbu ma ste/_de'i don la nges bzung gi rnam pa can gyi nges shes skyes pa lta ba zhes bya zhing*/_de ni mtshan nyid theg pa'i lta ba thams cad kyi rtse mo thub pa bcom ldan 'das kyi dgongs pa phyin ci ma log par ston pa ste/_chos nyid de'i rang bzhin stong pa gtso bor ston pa sher phyin stong phrag brgya pa sogs 'khor lo bar pa'i mdo sde rnams dang*/_zung 'jug gi gnas lugs gtso bor ston pa nges don mdo bcu sogs 'khor lo tha ma'i mdo sde rnams la bka' yi dbu ma zhes grags la/_de'i dgongs 'grel la 'gran zla dang bral ba'i shing rta chen po ni dpal mgon 'phags pa klu sgrub yab sras te bdag nyid chen po 'dis bka' 'khor lo gsum gyi dgongs 'grel du gtam tshogs gnyis/_dbu ma rig tshogs lnga/_bstod tshogs bco brgyad dang bcas pa mdzad cing*/_rgyal tshab sa bcu'i dbang phyug gi gsung sa gsum pa la bzhugs pa'i shing rta chen po thogs med kyis 'dzam gling du snang bar mdzad pa'i bstan bcos chen po sher phyin mngon rtogs rgyan dang*/_rgyud bla ma rnams bstan bcos kyi dbu mar grags shing*/_de la lta ba gtso bor ston pa slob dpon 'phags pa'i gsung rtsa sher/_sgom pa gtso bor ston pa Ar+Ya de wa'i dbu ma bzhi brgya pa/_spyod pa gtso bor ston pa rgyal sras zhi ba lha'i spyod 'jug_/lta sgom spyod 'bras thams cad ston cing rgol ngan tshar gcod pas klu sgrub kyi thun mong ma yin pa'i dgongs pa gsal byed dbu ma la 'jug pa dpal ldan zla bas mdzad pa dang*/_dbu ma'i zab don la log rtog gi zug rngu 'byin cing lta ba'i zab gnad tshul gnyis shing rta'i dgongs pa gcig dril du gtan la phab nas phas rgol sun 'byin rig pa'i mdzod dang ldan pa mkhan chen zhi ba 'tsho'i dbu ma rgyan la sogs pa rnams 'phags bod gnyis su nyi zla ltar grags pa'i gzhung chen po rnams kyi dgongs pa zhib rgyas su rtogs par 'dod na thos bsam sgom pa'i shes rab khyad par can gyi mig bsgrubs pas rtogs par bya dgos la/_'dir ni de dag gi dgongs don mthar thug snying po nyams len gnad du bsdus pa rdo rje'i tshig gis ji ltar gsungs pa nyid 'dus gsal du bshad pa la/_dbu ma thal 'gyur bas gtan dbab bya'i gnas lugs mthar thug ni rnam grangs ma yin pa'i don dam bden pa 'phags pa gsum gyi mnyam bzhag gi gnas skabs lta bu chos dang chos nyid dag mnyam spros pa las 'das pa'i ngo bo blo dang mtshan mas stong pa nyid du blta ba ste/_rtsa ba shes rab las/_gzhan las shes min zhi ba dang*/_/rnam rtog med don tha dad min/_/spros pa rnams kyis ma spros pa/_/de ni de yi mtshan nyid do/_/zhes so/__/gnas lugs de'i ngang las gzhi med pa'i rnam pa gsal snang du byung ba rmi lam lta bu kun rdzob bden pa'i snang tshul te/_shing bu dang rig sngags tshogs pa'i rgyu rkyen rten 'brel las rta glang snang dus nyid nas rnam pa shing bu dang rigs sngags su med pas stong la/_ngo bo rta glang du ma grub pas stong pa bzhin snod bcud kyi snang ba kun rags snang rdul phran gyi tshogs pa las rags par med pas stong la/_phra ba skad cig gi rang bzhin rgyun gyis stong pas rten 'brel gyi chos thams cad snang la rang bzhin gyis bden par grub pa'i mtshan ma med pa'i chos nyid de snga ma las/_rten cing 'brel 'byung ma gtogs pa'i/_/chos 'ga' yod pa ma yin no/_/de phyir stong pa ma gtogs pa'i/_/chos 'ga' yod pa ma yin no/_/zhes so/_/des na phyi sna tshogs snang ba'i yul/_nang rtog bcas rtog med kyi sems/_bar ting 'dzin dang sgom pa'i nyams/_'gro 'dug spyod lam sogs gang dang gang la'ang med pa gsal snang tsam nyid las mtshan zhen dang dmigs pa med pa'i chos nyid las nam yang gzhan du ma gyur pa'i phyir tha snyad 'khrul ngor snang tshul mi 'gog pas kun rdzob rgyu 'bras kyi 'brel med bzhin snang ba sgyu ma rmi lam gyi brdas btags pa tsam ste sdud pa las/_shing mkhan bzo bo mkhas pas skyes pa bud med dang*/_/'dra ba'i bzo byas de yang bya ba thams cad byed/_/de bzhin shes rab spyod mkhas byang chub sems dpa' yang*/_/rnam par mi rtog ye shes bya ba thams cad byed/_/ces so/__/gzhan yang snang tshod 'di la dpyad nas ma grub pa'i don dam zhes yan gar du rang mtshan grub pa zhig med de/_snang ba nyid med par de'i stong pa'ang mi grub pas/_gnyis ka btags pa tsam las ma grub par mgo mnyam zhing*/_bden pa gnyis su phye ba'ang blo ngor brda btags tsam du gnas kyi don la gnyis su grub pa med pas na grub mtha'i spros pas bzhag pa snang ba'i rnam bzhag zhib mor byed pa dag kyang spros pa phra mo mi ldog pa'i rgyur 'gyur bas mnyam pa nyid kyi don la rtog ges bslad pa ye nas ma zhugs pa'i tshul gyis dang po nas snang kun rang sar grol ba dbu ma chen po bden pa dbyer med zung 'jug chen por ye nas dag pa'i tshul shes par bya ste/_spyod 'jug las/_gang tshe dngos dang dngos med dag_/blo yi mdun na mi gnas pa/_/de tshe rnam pa gzhan med pas/_/dmigs pa med par rab tu zhi/_/zhes so/__/don de sgom pas nyams su len pa la blo tsan gyis klod nas gang yang mi sems ci yang mi rtog pa'i ngang la/_gsal le sing nge ma yengs par 'phro 'du dang bral bar bzhag pas phyi yi yul snang ma 'gag pa dngos med sna tshogs su snang yang dngos po rnams brten nas skye ba dang*/_dngos med rnams brten nas btags pa tsam las gzhi med rtsa bral/_nang sems kyi gzung 'dzin kyang med pa gsal snang sgyu ma'i dpe brgyad lta bu ste de dag phyi yul du ma grub/_nang sems su mi rtog gzung 'dzin gnyis bral dgag sgrub las 'das 'dzin med lhug pa'i gshis lugs phyi snang cha ma 'gag par gsal yang*/_de 'dzin gyi blo'i 'jur mdud zhig pa'i so so rang gis rig par bya ba ni chos kun gyi chos nyid rnam grangs ma yin pa'i don dam bden pa mthar thug pa ste/_de'i ngang du chos su btags pa ji snyed skye 'gag gnas gsum dang bral ba'i mnyam pa nyid smra bsam brjod pa'i khas len kun dang bral ba'i chos nyid the tshom med pa'i nyams myong 'char ba 'phags pa'i mnyam bzhag rnam par mi rtog pa'i ye shes sems dang yid kyi spyod yul las 'das pa ste/_sdud pa las/_'du shes rnam par bshig nas spang ba pha rol 'gro/_/zhes pa ltar spang gnyen gyi 'du shes nye bar zhi ba'i shes rab kyi pha rol tu phyin pa'i bdag nyid de/_rjes la sgyu ma ltar snang la rang bzhin ma grub pa'i snang ba la chags zhen dang 'khri ba med par bsod nams kyi tshogs bsags pa la 'bad pas gnas skabs dang mthar thug gi 'dod pa thams cad 'grub pa ste/_des na snang stong zung 'jug bden gnyis bsal bzhag dang bral ba'i chos nyid mnyam pa chen po mngon du gyur pas sku gnyis kyi bdag nyid du lhun gyis grub pas 'bras bu smon pa med pa ste/_'jug pa las/_zhi sku dpag bsam shing ltar gsal gyur cing*/_/yid bzhin nor bu ji bzhin rnam mi rtog_/'gro sgrol bar du 'jig rten 'byor slad rtag_/'di ni spros dang bral la snang ba yin/_/zhes so/__/des na gnas lugs stong nyid kyi lta ba mtha' dang bral bar gtan la phab pas dngos 'dzin mtshan rtog gi 'khrul pa bshig pa ste spyod 'jug las/_stong nyid bag chags goms pas ni/_/dngos po'i bag chags spong 'gyur zhing*/_/ci yang med ces sgom pas ni/_/phyis ni de yang spang bar 'gyur/_/zhes so/_/snang lugs rten 'byung ma 'gag pa'i byed las sgyu ma lta bur shar yang shar dus nyid nas mtshan ma yod med kyi chos su ma grub pa chos nyid spros bral gyi ngo bo las ma 'das pa'i snang stong mnyam pa chen po'i ye shes kyi cho 'phrul du gyur par shes pa'i don la mnyam par bzhag ste sgom pa ni rgyal ba'i dgongs pa ma nor ba ste/_bden gnyis las/_bden gnyis rnam dbye shes pa dag_/thub pa'i bka' la mi rmongs te/_/de dag ma lus tshogs bsags nas/_/phun tshogs pha rol 'gro ba nyid/_/ces so/_/des na 'jug pa las/_bden pa gnyis char rang bzhin med pa'i phyir/_/de dag rtag pa ma yin chad ma yin/_/zhes dang*/_tshig bral ngag gi lam gyis mi mtshon pa'i/_/de bzhin nyid chos rang bzhin nam mkha' 'dra/_/sems dang yid kyi rgyu ba rnam spang ba/_/mchog rab ngo mtshar che ba dam pa shes/_/zhes gsungs pas don de nyid 'phags pa'i blo so so rang rig pa'i ye shes kyis gtan la dbab pa las phal gyis mi rtogs te/_yum las/_rab 'byor chos nyid 'di ni shin tu zab pa ste/_skyes bu mkhas pa gsal ba yid gzhung pa dag gis rig par bya ba yin gyi rtog ge ba dag gi spyod yul ma yin no/_/zhes so/__/de ltar snang lugs rten 'byung 'gag med kyi kun rdzob rgyu 'bras bslu ba med pa nyid gtan tshigs chen po lngas gnas lugs don dam rab tu zhi ba mi gnas pa'i dbyings su gtan la phab ste zung 'jug_/mtha' bral dbu ma'i lam nyid rgyas par dbye na gzhi'i dbu ma bden gnyis zung 'jug_/lam gyi dbu ma tshogs gnyis zung 'jug 'bras bu'i dbu ma sku gnyis zung 'jug gi rnam bzhag dang*/_lta sgom spyod 'bras kyi don rgya cher bshad du yod kyang 'dir snying po'i nyam len dmar khrid kyi tshul du bshad pa'o/__/thog med zhen pa'i bdag rtog 'khrul pa'i srog_/bdag med lta ba'i 'khrul 'khor gyis bcad nas/_/dri med mkha' ltar zhi ba'i chos dbyings don/_/'khrul med lta ba'i mig bzang 'di sgrubs shig_/gnyis pa sgom pa phyag rgya chen pos 'od gsal chos dbyings don gyi bzhugs tshul mngon sum myong bas ngo sprad pa ni/_rang bab gsum gyi ngang du klod:_skyon bzhi rang grol nyams myong bskyang:_sku bzhi rang grol gdeng rnyed pa:_sgom pa phyag rgya chen po yin:_zhes pa ste/_gzhi 'bras gnyis rgyu 'bras snga phyir khas len pa mdo mtshan nyid theg pa dang*/_rgyu 'bras dbyer med kyis gzhi lam 'bras gsum gcig tu khas len pa rdo rje theg pa gnyis 'bras bu sangs rgyas bsgrub pa la don gcig tu 'bab kyang*/_sgrub tshul gyi lam dag mnyam bden pa dbyer med kyi lta ba la ma rmongs/_blang dor rtsol sgrub dang bral bas thams cad lam du khyer ba'i thabs mang ba dang dka' tshegs med pa dang*/_rten gyi gang zag dbang rnon kho na'i dbang du byas pa'i che bas khyad par du 'phags pa gsang sngags te/_de la rgyud sde chen po bzhi las rgyu 'bras dbyer med don gyi dgongs pa dngos gsal bar ston pa ni rnal 'byor bla med yin la/_de nyid la pha ma gnyis med kyi rgyud sde gsum mam/_rgyud lung man ngag gi rim pa gsum las dbang bzhi pa'i ye shes rtsal du bton pa sangs rgyas rin po che za ma tog kha 'byed pa'i man ngag bstan pa ni gnyis med kyi rgyud zung 'jug lam gyi rtsa ba ste de'i man ngag phyag rgya chen po'i ye shes sgom pas 'phags pa'i rtogs rigs mthar thug mngon du byed nus pa'i phyir spros bral dbu ma'i lta bas bdag rtog gi 'khrul pa stong nyid kyi dbyings su bshig pa'i gnas lugs 'od gsal ba'i ye shes chen po rtsal du bton pa sgom pas gding thob pa dgos te/_'phags pa brgyad stong pa las/_sems la sems ma mchis te sems kyi rang bzhin ni 'od gsal ba'o/__/zhes so/__/de nyid nyams su len pa la thun mong gi sngon 'gro gnad du bsnun pas rgyud las rung du bya bas nyams len gyi gzhi bcas te/_thun min sngon 'gro rang bab gsum gyi ngang du klod pas ma bcos gnyug ma'i gnas lugs ngo 'phrod par bya ba la bde ba'i stan la rkang pa rdor skyil/_lag pa mnyam bzhag_/sgal tshig drang por bsrang*/_mgrin pa cung zad dgu/_mig thad kar blta/_lce rtse rkan la sbyar/_mchu so thad kar bzhag_/dpung pa drang por bsrang*/_rtsa bzhi ka bzhi lhod kyis klod la rang lus yi dam gyi lhar gsal/_mchu 'byed btsum gyi rtsol ba dang bral zhing ngag smra brjod mi bya/_mig gis lta stangs dang bcas pas 'di sgom gyi rtog pa dang bral bar rang babs su bzhag la/_phyi'i snang ba/_nang rang lus/_gsang ba sems la ngo bo e 'dug_/byung gnas 'gro gsum rtsad bcad de mtshang brdol nas bying rgod kyi skyon bsal/_lta stangs dang*/_phyag bskor sogs chos spyod la bslab/_spyod lam dang nyams len bsres te bsgoms pas gsal stong 'dzin med kyi nyam 'char ba the tshom med do/__/gnyis pa dngos gzhi skyon bzhi rang grol du ngo sprad pa ni/_gnas 'gyu thams cad dran pas zin pa zhig bya'o zhes yang yang 'dun pa byas pas/_dmigs pa'i dngos gzhi la sems gnas pa'i tshe/_gnas thog tu rang ngo shes tsam byas nas/_bzo bcos med pa'i ngang du bzhag_/yul snang gi 'char sgo'am/_rnam rtog gi 'char sgo ci byung yang ched gtad dgag sgrub blang dor mi bya bar gang shar de rang ngo shes tsam gyi ngang la mnyam par bzhag pas rnam rtog kho rang ma 'gag bzhin du gsal seng nge ba de'i ngang bskyang*/_ngo ma shes par gcig kyang ma shor bar bya/_ngo shes pa dang ma bral phyin 'gyu na'ang 'gyu ru bcug_/rang lam du 'gro na'ang 'gro ru bcug dran pa la ched gtad du mi 'bad/_'di la sgom rgyu rdul tsam med/_yengs su skad cig kyang med ces bya/_de nyid la skyon bzhi rang grol bar ngo sprad de/_nye drags pas ngo ma shes pa'i skyon bla ma'i man ngag me long lta bu dang ldan na sems nyid rang gi byad bzhin mthong ba ltar ngo sprad/_zab drags pas ngos ma zin pa'i skyon 'chi ba dang sdug chad kyi nyams la sogs pa'i dus tha mal shes pa rang ngo gsal bar ston pa mang du byung yang man ngag med pas thabs gang gis kyang ma shes/_sla drags pas yid ma ches pa'i skyon mkhas rmongs thams cad kyang bya med la blos ma 'khel ba yin pas gnyug ma yengs med du bskyang*/_bzang drags pas blor ma shong ba'i skyon sems kyi rang bzhin sangs rgyas yin par thag ma chod pa yin pas/_gnas 'gyu thams cad rang ngo shes tsam na rang bzhin stong gsal du 'dug_/des na gang shar la bzo bcos byed don med/_rang bzhin gsal stong 'di las logs su 'khor 'das gang yang med par shes tshe skyon bzhi rang grol te sgom gyi mthil du sleb pa'o/__/gsum pa rjes mthar thug sku bzhi rang shar ni/_mnyam rjes blos byas thams cad dang bral ba'i phyag rgya chen po rang shar du bzhag pa'i dus su/_sna tshogs su shar ba de sprul sku rang shar/_de la gsal 'dzin dang bral ba'i rtog med de chos sku rang shar/_gsal la rtog med bde ba shar bas longs sku rang shar/_de gsum gyi rang bzhin dbyer mi phyed pas mthar thug bde ba chen po'i sku'i sku rang shar ba'o/__/de nyid la mi rtog pa'i cha de ji lta ba dang*/_'dzin pa med par shes bya sna tshogs snang ba de ji snyed pa'i ye shes/_de gnyis dbyer med pa dbyings ye gnyis med yin no/_/de dag gi bogs 'don ni/_chos thams cad stong zhing bdag med pa yin pa la nga bdag tu bzung bas 'khor bar 'khyams pa tsho snying re rje snyam pa dang*/_mos gus dung ba byas la gsol ba 'debs pa dang*/_de rnams gang la'ang had de chad de bzhag par bya'o/__/dngos gzhi brtan pa'i tshad ni bsgom rgyu rdul tsam med/_yengs su skad cig tsam med par nyin mtshan spyod lam thams cad rtog med kyi ngang du khor mor gnas pa'o/__/mdor na rjes ni stong nyid snying rje dbyer med pa'i ngang nas bsngo bya sngo byed dmigs pa'i dug bcom ste chos kyi dbyings la mi dmigs par bsngo shes pa dang*/_bsngo smon rnam dag bya bar man ngag dam pa yin no/__/ma bcos gnyug ma'i rnal 'byor chu bo'i rgyun/_/ma bsgoms gshis kyi sgom pa zab mo'i ngang*/_/ma yengs phyag rgya chen po'i nyams len 'di/_/ma lus chos kun 'dus pa'i za ma tog_/_sa bcad gsum pa spyod pa ro snyoms chen pos 'khor 'das ro mnyam du thag bcad pa'i skor ma phyi ma thob pas rnyed na btsud dgos/_mchan/__bzhi pa bogs 'byin thabs lam chen pos dpe yi lhan skyes bde stong zung 'jug gis dbugs dbyung ba'i lam ni/_gtum mo'i bde drod sgyu mar shar:_'od gsal nyams myong rmi lam sbyangs:_'chi kha bar do ma bsgoms grol:_bogs 'byin thabs lam chen po yin:_zhes pa ste/_don dam lhan skyes kyi ye shes rdo rje nam mkha'i dkyil lta bu rdul dang dngos po'i chos las 'das shing tha mal gyi blos smra bsam brjod pa'i yul du nam yang mi gnas pa nyid/_rdo rje'i lus kyi khams drug dang rten brten pa'i tshul du bzhugs pas dngul chu dang 'dres pa'i gser zangs la legs par 'go zhing me'i rkyen la brten nas dngul chu rang yal zhing gser gyi mdog ma nyams par mngon nus pa bzhin lus gnas rtsa thig rlung gsum gnad du bsnun pa'i dpe yi ye shes kyi thabs zab mos nye bar drangs te don gyi ye shes la bde myur du sbyor nus pa bogs 'byin rdo rje'i chos drug ces bla med rgyud sde kun gyi rdzogs rim gyi nying khu nyams su len pa la/_lus gnad rnam snang chos bdun spyi ltar las/_lta stangs thad kar blta/_lag mthil gnyis kyis pus mo mnan/_rang nyid rje btsun rdo rje rnal 'byor ma/_/dmar smug zhal gcig phyag gnyis g.yas rdo rje/_/cung zad thur bsdigs thod khrag thugs kar g.yon/_/thod skam dbur brgyan thod rlon do shal 'phyangs/_/spyan gsum skra grol phyag rgya lnga yis brgyan/_/g.yas brkyang stabs kyis pad nyi mi ro dkar/_/mgo g.yas bstan steng me dpung dbus na bzhugs/_lus kyi nang stong sang nge ba'i dbus su rtsa dbu ma mda' smyug 'bring po tsam drang ba/_srab pa/_dwangs pa/_dmar ba'i mtshan nyid bzhi ldan/_yar sne tshangs bug dang mar sne lte 'og sor bzhir zug pa/_gnyis ka'ang bcad khar yod cing nang stong sang nge ba smyug ma mkhrig bcad byas pa lta bu'i g.yas su ro ma dmar mo/_g.yon du rkyang ma dkar po gnyis ka gro sog tsam pa bcas gsum gshibs las/_mar sne dbu ma las sor bzhi ring bar yong ba'i sne yar log ste dbu ma'i nang chud tsam pa/_yar sne gnyis po dbu ma'i yar sne'i rgyab phyogs nas sor gcig tsam thad du 'phyogs/_de mtshams gnyis gshibs byas pas dbu ma'i yar sne'i steng nas bkab cing mdun du gug nas sna bug gnyis su zug pa/_lte 'og sor bzhi'i nang du raM dmar nag nas 'bru tsam/_lte ba'i thad kyi nang du nyi gdan sran chung tsam la gnas pa'i a shad dmar po sor gang tsam phra mo zhig bsgom/_de rtsa ba'i bla ma'i ngo bo yin snyam mos gus dung ba bya/_dbu ma'i yar sne haM mgo thur bstan/_steng gi nam mkhar bla ma dkar la 'dzum zhing gzi brjid 'bar bar bsam/_rlung ro dgu phrugs su 'bud la sbyor ba bzhi ldan gyi rlung drag tu bzung bas/_rlung nyid dbu ma'i g.yon nas mdung tshugs su song*/_mas sna nas zhugs te raM bus pa dang me lce dmar nag sor bzhi 'bar/_bla ma'i ngo bo a shad bskul/_de las me dmar ser 'ur gyis 'bar/_spyi bo'i haM bsros/_me lces tshangs bug nas thon te rgya cher 'bar ba'i rtse mo las mchod pa bzhi rdzogs su sprul nas bla ma mchod/_me lce'i 'od kyis bde drod kyi mchod pa dang bcas pas mnyes par byas/_sangs rgyas kun 'dus kyi ngo bo de'ang byang chub sems kyi bdud rtsir zhu nas me lce dang lhan cig tshangs bug nas thon te spyi bo'i haM la 'dres pas thig le'i rgyun nar gyis bab/_mgrin par sleb/_dga' ba dang bum dbang*/_snying gar slebs/_mchog dga' dang gsang dbang*/_lte ba'i a shad la thim/_khyad dga' dang sher dbang*/_de las kyang bdud rtsi bab pa raM la thim/_lhan skyes dang dbang bzhi pa'o zhes don dran/_slar 'bar 'dzag skra shad 'dzings ba gtum mo dkyus ltar bsgoms pas/_raM dang a shad kyi me gcig tu 'dres pa 'bar ba dang*/_thig le 'dzag pa a shad brgyud rim par thim par bsgom pa'o/_/'di ni zas su za ba/_byin rlabs bla ma'i gtum mo/_srid pa'i dbang zhu ba gsum ga dmigs pa gcig la dril bas byin rlabs dang gnad shin tu che gsungs/_'phro can/_lnga pa 'bras bu rdzogs pa chen po dbyings rig zung 'jug tu la bzla ba'i man ngag ni/_sgo yul rlung rig gnad gcun pas:_snang ba rnam bzhi'i ye shes 'phel:_rtags tshad mngon gyur spang thob bral:_'bras bu rdzogs pa chen po yin:_zhes pa ste spyir sngags lam thams cad kyis sbyang gzhi bde gshegs snying po rang bzhin 'od gsal ba'i snying po yon tan lhun grub tu gnas pa nyid/_sbyang bya 'khor ba'i rang bzhin tshogs brgyad snang yul dang bcas pa sprin lta bus bsgribs nas glo bur gyi 'khrul pa gang*/_sbyong byed dbang dang bskyed rdzogs kyi thabs zab mo rlung dang 'dra bas myur du bsal nas/_sbyangs 'bras don gyi kun gzhi mngon du gsal ba'i sangs rgyas nyid dus thung ngus sgrub pa la gnad gcig kyang*/_sems las 'das pa'i sangs rgyas kyi ye shes zab gsal gnyis su med pa gnas snang don gyi bzhugs tshul sgra ji bzhin lam du byed pas 'bras bu mi slob pa'i go 'phang bde myur gyis thob pa'i theg pa thams cad kyi rtse mo ni 'od gsal rdzogs pa chen po'i lam kho na ste/_lugs 'dis lta sgom spyod pa'i chos skad kyis gzhal na theg brgyad 'og ma thams cad chos nyid gshis kyi bzhugs tshul sgra ji bzhin du gtan la ma phab pas gegs dang gol sa las ma 'das la/_theg pa'i mchog 'di'i chos skad ni chos dbyings don gyi bzhugs tshul sangs rgyas kyi ye shes chen po rgyun gyi ting nge 'dzin ji ltar gnas pa nyid gtan la phab pa ste/_lam mchog 'di la yang phyi sems sde/_nang klong sde/_gsang ba man ngag sde chen po gsum du bzhugs pa'i phyi ma nyid zab cing khyad par du 'phags pas skabs 'dir bshad bya ni gsang ba man ngag gi sde yi lam gyi snying po nyid yin la/_mdor na theg pa 'di ye shes lam byed du grags pas gtan la dbab cing lam thams cad chos nyid gshis kyi bzhugs tshul ltar gtan la dbab dgos pas de'i don snga ma rnams su yang ji ltar rigs pa bshad kyang 'dir rang lam thun mong ma yin pa'i dbang du byas na gzhi gnas kyi chos sku ngo bo rang bzhin thugs rje gsum ldan zhes bya ste/_ngo bo ka nas dag pa'i stong pa yin pas rtag pa'i mtha' las grol te dngos po dang mtshan ma'i chos su ma grub pa'i stong gsal dbyer med/_rang bzhin lhun gyis grub pa'i ye shes gting gsal ye gdangs su gnas pas chad pa'i mtha' las 'das te sku gsum 'du 'bral med pa'i 'char gzhir gyur pa gsal stong dbyer med/_de gnyis rang ngo dbyer med thugs rje rig pa'i ye shes mkhyen cha ma 'gag par gsal yang rig stong dbyer med pa'i phyir yul yul can du snang ba med la/_gzhi gnas nang dbyings kyi skabs su dbyings kyi gzhi zhes bya la/_mkhyen cha phyir g.yos pa'i ye gdangs las grol 'khrul 'byung ba'i thog ma yin pas gnas skabs kyi gzhi zhes gsungs shing*/_rig pa gzhi nas 'phags pa'i rang byung lhun grub kyi sgo brgyad rang snang du ngo shes ma shes las 'khor 'das gnyis su shar yang don la grol 'khrul gang du'ang grub pa med cing gzhi snang lhun grub 'di grol 'khrul gyi gzhi dang*/_ka dag la grol pa zhes shan phyed dgos par gsungs/_gzhi dang gzhi snang gi gnas rang bzhin ma shes pa'i lhan skyes dang kun brtags kyi ma rig pas khams gsum rigs drug so so'i las kyis rten 'brel bcu gnyis su lugs 'byung du 'khrul te gnas don lus su snang ba las/_'od gsal gyi rten lus la brten pa rtsa thig rlung gsum gyi khams la 'byung ba lngas khyab cing bskyed sdud byed pas na 'od gsal snang ba'i rten rgyang zhags chu'i sgron ma chu/_thig le stong sgron me/_dbyings rnam dag sa/_shes rab rang byung gi sgron ma rlung las byung zhing*/_sgron ma rnam pa bzhis 'od sku ye shes rig pa rnams bskyed cing nyams snang ba bzhi mthong bas kun rdzob dang*/_don dam gyi 'byung ba bzhis smin pa'i lus chags pa dang bskyed pa'i las byas nas de la ngag dang sems kyi rgyud brten nas yul snang dang 'dod yon la longs spyod par byed la/_mdor na 'khor ba'i bag chags thams cad kyi rtsa ba ni kun gzhi ste ngo bo sems dang sems byung gis nye bar bsdus pas 'khor 'das kyi las dang bag chags thams cad kyi rten du gyur pa ma rig pa'i sa pa lung ma bstan te ye don gyi kun gzhi lhan skyes kyi ma rig pa/_sbyor ba don gyi kun gzhi 'khor 'das su 'phen pa/_bag chags sna tshogs pa'i kun gzhi/_gnas don lus kyi snang ba'i kun gzhi dang bzhir dbye zhing*/_bag chags snga phyi'i nying mtshams sbyar ba dang*/_rnam smin snga phyi'i 'brel dang*/_rgyu 'bras dkar nag gi rten dang*/_lhan cig tshogs pa'i gnas yin pas kun gzhi ste/_de'i ldog phyogs chos sku'i ngo bo ni 'khor bas ma gos pa'i rig pa nam mkha' lta bu mtshan mtshon brjod pa dang bral ba/_zag med kyi chos khams rgya mtsho lta bu'i rten du gyur pas chos sku/_dbye na sku gsum byed las lta sgom spyod 'bras yon tan phrin las kyi rol pas dri ma med par byed pa/_dngos mtshan du ma grub kyang yon tan gyi chos yongs su rdzogs pa ste gzhi gnas kyi chos sku rgya mtsho dwangs pa lta bu'i ngang na sems rnam shes tshogs pa du ma'i las dang bag chags mi dang yo byad du mas bkang ba'i gru lta bu'i kun gzhi rig pa chos sku'i ngang las lam byung ba ste/_kun gzhi'i khams la bag chags thams cad sdud pa po ni sems yin la/_sems ni glo bur gyi sgrib pa yin pas sangs rgyas kyi rten dang rgyur mi rung zhing*/_sems las dang bag chags kyi rang bzhin dri mar skyes pa'i skyon de rig pa la ldan dus sems can zhes 'gro drug so sor 'khrul par byed la/_sems dang bral ba'i rig pa ni las dang bag chags 'joms par byed cing kun tu rtog pa thams cad dang bral ba nam mkha'i rang bzhin can te/_ye shes ni ye nas yod pa'i sangs rgyas kyi rang bzhin can chos nyid nam mkha' lta bu las sku dang ye shes kyi snang ba rgya cher 'char ba'i gnad shes pas kun gzhi dang chos sku/_sems rig gnyis shan phye na/_sems dang sems la snang ba 'khrul par shes pas phyi snang ba'i yul dang de 'dzin pa'i sems glo bur ba gzhi med du rtogs shing*/_ye shes dang ye shes kyi snang ba ma 'khrul par shes pas rig pa chos sku'i dkyil 'khor la dbang bsgyur nus pa'i gnad zab mo yod pa'i phyir yid dpyod tshig gi 'dzin pa dang bral ba'i chos nyid kyi lta ba dang phyi'i yul la bltas pas snang stong mtha' bral/_nang chos nyid rang sems skye med gnyis med mu mtha' dang bral ba/_gsang ba ka dag nam mkha' lta bu rang byung gi ye shes 'pho 'gyur med pa'i don rtogs pas ri rgyal gyi rtse nas bltas na gling bzhi dus gcig la mthong ba ltar theg pa dang grub mtha' rgya mtshos gtan la dbab bya'i don mthar thug khams gsum yongs grol chen po'i dgongs pa bcos bslad med par rtogs pas lta ba grong khyer rgyun gcod ri bo cog bzhag ces bya/_de'i tshe snang ba la shes pas ma bcad gsal la spros pa bral/_shes pa la snang bas ma gos pa'i zhi lhag zung 'jug mnyam rjes ris med rtog dpyod kyi spros pa chod pa'i ngang bskyang ba ste/_rgya mtsho la gza' skar bkra bar snang yang gos pa med cing rgya mtsho rang dwangs su yod pa bzhin gnas pa ni sgom pa nyin mtshan kha sbyor rgya mtsho cog bzhag ces bya/_de'i dus na snang btags kyi chos kun chos sku'i rol par shes pas nyon mongs rang dag gis 'khrul pas mi gnod pa'i gdeng gis gang snang gi steng du cer bzhag cer grol la song bas spyod pa snang ba dbang bsgyur ram snang ba cog bzhag ces bya zhing*/_rig pa nyid gang snang de'i steng du bzhag pas snang 'dzin rang sar grol/_gang shar gyi steng du bzhag pas 'dzin pa rang sar grol te/_gzung 'dzin rang grol mu mtha' dang bral ba'i gnas lugs las nyon gyi dri ma sgo gsum la mi gnas pas srid gsum ka dag gi dgongs pa rang bzhin par dag pa'i 'bras bu 'bad rtsol las ma byung ba'i rig pa cog bzhag ces gsungs shing*/_de ltar bya ba rdzogs pa'i gzhi ka dag gi snang ba la rtogs byed kyi thabs kyis gzhi de'i snang ba nang dbyings 'od gdangs su snying ga na gnas pa dbyings rig 'du 'bral med pa lam du byed pa 'od gsal thod rgal gyis bogs dbyung dgos pas zag pa med pa'i 'od gsal ye shes kyi snang ba lam du byed pa'i thog mar lus bzhugs stangs gsum/_ngag smra brjod spang ba/_sems dbyings la gtod pa las mi g.yo ba gsum gyis gnad gzir te/_'char byed sgo yi gnad mig gzigs stangs gsum las mi 'gul bas 'od rtsa mi 'gul/_des rtog pa rgyun chad pa'i gnad/_'char gzhi yul gyi gnad smin mtshams kyi nam mkha' la mig gtad de ma yengs pa dbyings dang rig pa'i lta stangs kyis gcun pas/_phyi'i dbyings nam mkhas go phyes nas nang dbyings sgron bzhi'i snang ba g.yo 'gul med par sdod pas/_rlung ni sems kyi rta yin pas phyi ru 'phangs nas gdangs snying gar thim ste rig pa ka dag rang ngo gsal la mi rtog pa chos sku rang bab kyi dgongs pa la gnas pas lus sems 'brel chad mig mi 'gul/_sems mi yengs par dbyings kyi ra bar rig pa lu gu rgyud 'gul 'phrig med par 'dzin pa rig pa'i gnad de/_des na 'od snang stong gzugs kyi cha thams cad bde gshegs snying po'i rang gdangs ye shes kyi snang ba ste/_de dag 'gul 'phrig dang 'gro 'ong 'phel 'grib dang phyi'i yul la snang nus pa'i cha rnams rkyen rlung lngas byed pa ste/_gzigs stangs kyis gcun pas g.yo byed kyi las rlung nang du 'jug dus rtog pa'i 'phro 'du chad pa dang 'od snang 'gul 'phrig med par sdod pa gnad gcig ste/_mthar zad pa'i dus kyang rlung lnga dbyings su dag pas 'khor 'das kyi snang cha thams cad nang dbyings su thim/_gting gsal thig le chen por chos sku snang med ro gcig tu bzhugs pa'i gnad don shes pas nyams su blangs bas rig pa'i chos nyid yid dpyod dang bral bar mthong zhing rig rtsal gyi shes rab khyad par can rgyud la skye/_dbyings rig gi snang ba 'phel 'grib can dang thig le sum sbrel du shar ba tshun chad chos nyid mngon sum/_dbyings rig smin mtshams las bral te snang nyams 'od lnga'i snang ba rtag par 'char zhing*/_rig pa sha ra Na dal gyis rgyu ba tsam dang thig le lnga tshom du 'char ba tshun chad nyams gong 'phel/_thig le'i dbus su sku dang*/_snang yul 'od lnga'i rang gdangs/_rig pa bung ba bcud la 'khor ba tshun chad rig pa tshad phebs/_phyi'i snang ba/_nang sgyu lus/_gsang ba rlung sems kyi 'phel dang bcas pa nang dbyings su sdud pa chos nyid zad pa'i snang ba ste/_lus bzhugs stangs gsum/_mig gzigs stangs gsum las mi 'da' bar sgo gsum gyi bya ba dgu phrugs su btang nas goms su bcug pas/_phyi dbyings rig gi snang ba/_nang sgyu lus kyi bya byed/_gsang ba rlung sems thams cad g.yo med du sdod pas brtson 'grus kyi khyad par bzhin rmi lam gyi tshad rgyun chad pa dang*/_ngo shes pa/_bzang po sha stag rmi zhing*/_sgo gsum mi g.yo/_mi smra/_mi rtogs pa'i rtags shar zhing*/_de dag kyang bar chad bdud/_'phel 'grib nyams/_mi 'gyur gsang ba'i rtags gsum shan phyes te/_phyi snang ba/_nang phung po/_gsang ba dbyings rig la dbang thob pas snod bcud 'od gsal du grol/_'khrul rtog rang bzhin gyis 'gags te 'khor 'das la re dogs su 'dzin pa med pa'i gdengs bzhi'i rtags tshad mngon du gyur pa dang*/_chos nyid mngon sum mthar phyin pas rang bzhin sprul pa'i zhing du grol/_nyams gong 'phel gyis chos nyid bar do/_rig pa tshad phebs kyis 'khrul pa glo bur gyis bsdus pa'i tshogs pa zhig ste chos zad kyi klong du skye 'jug la dbang thob pas rten 'dir grol ba'i tshad du gsungs la/_mdor na gdod ma'i nang dbyings su sku dang ye shes 'du 'bral med pa'i don gyi bzhugs tshul mngon gyur du snang bas rtag khyab lhun grub pa'i phrin las kyi 'khor ba ma stong bar gzhan don mdzad cing*/_nang gsal thim la ma rmugs pa'i gdangs gzugs sku gnyis kyis sku dang zhing khams kyi bkod pa bsam gyis mi khyab pa bkod pas spang thob bral ba'i ye shes chen po'i snang ba bkod pa la 'bras bu rdzogs pa chen po zhes bya zhing*/_'di la'ang rgyas par phye na gdod ma gzhi'i gnas lugs/_de las grol 'khrul gyi sgo gnyis byung tshul/_rab tshe 'dir/_'bring bar do/_tha ma rang bzhin sprul pa'i zhing du grol byed lam gyi rnam bzhag_/'bras bu grol lugs gsum/_'chi lugs bzhi/_lhag bcas dang lhag med kyi myang 'das gnyis sogs 'chad par 'dod na spro zhing*/_lta ba dbu ma'i mthar thug ka dag stong pa chen pos 'khor 'das bden med du bshig_/sgom pa phyag chen gyis mthar thug 'od gsal lhun grub kyi ye shes mngon sum rang thog tu ngo sprad pas thag bcad/_spyod pa ro snyoms chen pos grol lugs bzhi'i gdeng 'cha'/_bogs 'byin thabs lam chen pos mthar thug 'od gsal lhan skyes thod rgal la gnad du bsnun pas 'gag bsdams te/_thams cad 'bras bu rdzogs pa chen por la bzla bas grol ba mngon du byed pa yin no/_/'od gsal ye shes 'phags pa'i mnyam bzhag don/_/'od gsal lta sgom spyod pas legs bkral 'dis/_'od gsal mthar thug chos skur grol byed lam/_'od gsal rdzogs pa chen po'i myur lam rmad/_/gsum pa rjes kyi nyams len man ngag lam gyis 'gag bsdus te bstan pa ni/_thun mthar bsngo smon rgya yis gdab:_thun mtshams dngos gzhi'i nyams myong spel:_nyams len mthar dbyung don gnyis sgrub:_man ngag rjes kyi rim pa yin:_zhes pa ste/_de ltar lta sgom spyod 'bras thabs grol gyi lam gang bsgoms kyang sbyor ba gzhan phan gyi blos theg pa chen po'i lam gyi srog sgrub/_dngos gzhi chos dbyings dmigs pa med pa'i lta dgongs kyi rtsis zin pas bla med rdo rje'i dbyings su 'ub chub par byas la/_las dang po pa'i dus su nyams len thun du bcad la bsgoms pas spyi 'byams gshis shor du mi 'gro ba la bslabs te dmigs sgom rdo rus 'phros nges su sbyangs/_thun mtshams tshogs gnyis gong 'phel du bya ba nang pa sangs rgyas pa'i khyad chos byang chub sems dpa'i smon lam rgya mtsho yongs su rdzogs pa'i phyir bstan 'gro'i don gnyis 'grub pa'i spyod pa rlabs po cher 'jug pa'i bden tshig bsngo smon gyi rgyas 'debs bcas theg chen lam gyi rtsa ba dam pa gsum gyis rtsis zin pa dang*/_bden gnyis las/_bden gnyis rnam dbye shes pa dag_/thub pa'i bka' la mi rmongs te/_/de dag ma lus tshogs bsags nas/_/phun tshogs pha rol 'gro ba nyid/_/ces gsungs pa ltar lta ba spros pa dang bral yang*/_thun mtshams su snang ba sgyu ma'i rang bzhin la zhen pa dang 'khri ba med pas/_phyag bskor/_mdo bklag_/sAts+tsha gdab/_chu sbyin sogs snang bcas bsod nams kyi tshogs bsags thams cad gzhan phyir snying rje chen pos bstan 'gro'i don kho nar bsngo smon yang yang bya ba dang*/_rtsol med theg pa mchog gi lam du la bzla ba'i tshe nyin par dbyings rig mnyam sbyor gyi dgongs pa la mnyam rjes dbyer med du rgyas 'debs/_mtshan mo shes bya bum 'jug gis 'od gsal 'dzin/_tho rangs ye shes rang gsal gyis rig pa dwangs snyigs 'byed/_rgyun du rig pa lam du khyer ba'i dus bzhi sangs rgyas mnyam sbyor snying po'i rnal 'byor khor mo yug la gnad du bsnun pa dang*/_lam thun mong la gnad du zab pa'i srog tig gi chings ni bi ma'i bla sgrub byin rlabs snying po las/_spyir ni 'khor bar nges 'byung dang:_byang chub sems gnyis drag tu bskyed:_cis kyang dgos med blo sna bstung:_bla mar mos gus srog tu btsa':_lam la cung zad drod thob nas:_yul gyi bdud rtsi bsten pa'i phyir:_kun bzang spyod pa phyogs bral rgyu:_dur khrod la sogs gnyan sa ru:_brtul zhugs spyod pa yang dag spyad:_gegs sel bogs 'don thabs mkhas pas:_gnas skabs sngags kyi drod thob nas:_tshogs sbyor mthong ba'i lam du 'gro:_sgom pa'i nyams myong mthar phyin pas:_mi slob 'od gsal zung 'jug skus:_shin tu rnam dag rdo rje sems:_kun bzang ye shes bla ma yi:_go 'phang brtson 'grus skal pa bzhin:_zla drug lo gsum bcu gnyis nas:_mngon du thob byed theg pa'i rtse:_'bras bu'i thus ka bla med pa'i:_mchog gi phrin las rmad byung ngo:_sa ma ya:_zhes gsungs pa ltar brtson pas lam lnga mthar son mi slob zung 'jug gi go 'phang mngon du 'gyur ba ni nges pa ste nyams len mtha' rgyas su bya ba rjes kyi khrid rim dang bcas yongs su rdzogs pa'o/__/gsum pa tha mar dge ba rdo rje'i tshig rkang gi che brjod gtad rgya smon lam dang bcas pa la gsum las/_dang po che brjod ni/_'di ni gser gyis bris nas su:_klog dang mgul du 'chang bas kyang:_skye ba bdun nas grol 'gyur na:_tshul bzhin nyams blangs smos ci dgos:_zhes pa ste sgyu 'phrul rtsa rgyud las/_mtshan nyid dang rgyud thams cad kyi lung gi spyi/_de bzhin gshegs pa thams cad kyi gsang ba/_gsang ba'i snying po de kho na nyid nges pa/_zhes gsungs pa ltar/_sgyu 'phrul rdo rje las/_so sor bstan pa rgya mtsho'i rgyud/_'dir ston 'dis ston 'di phyir ston/_don kun 'di la yongs rdzogs pas/_/lung ni spyi zhes bshad pa yin/_/zhes gsungs pa ltar de bzhin gshegs pa'i gsung rab kyi nges don mtha' dag gi brjod bya'i don bcud 'dus pa rdo rje gsang ba'i tshig 'di ni bla med kyi mdo dang rgyud sde ma lus pa'i don dang 'brel bas bde bar gshegs pa'i bka' tshad ma/_rdo rje 'chang nas da lta'i bar brgyud ldan gyi mkhas grub bar ma chad pa'i dgongs don yin pas rdo rje 'dzin pa'i man ngag tshad ma/_lam gyi drod rtags mngon gyur du bstan nus pa sha stag tu byon pas rnal 'byor dbang phyug gi nyams myong tshad ma/_brgyud pa'i babs so'i skabs bstan pa bzhin rten cing 'brel 'byung gi lo rgyus tshad ma bcas tshad ma bzhi ldan/_dbang gi chu bo ma nub/_byin rlabs kyi brgyud pa ma nyams/_gdams ngag gi sna kha ma log pa yin pa'i phyir zab chos kyi che ba shes pa'i dad dang yid ches kyis gser gyi zhun mas glegs bam du bris pa dang*/_tshig don rjes su dran pas klog pa dang*/_rtsa gsum rig 'dzin DA ki'i bla rdo yin pa'i phyir shog dril mgul du 'chang ba kho nas kyang skye ba bdun las mi brgyud par rnam grol gyi sa la sbyor bar mdo rgyud du ma nas bsngags pas tshul bzhin nyams su blangs bas bde myur du sku bzhi'i sa la reg pa ni smos mi dgos te yon tan rin po che sdud pa las/_rgyal ba'i shes rab pha rol phyin 'di rig sngags che/_/sems can khams mang mya ngan sdug bsngal chos zhi byed/_/gang dag 'das dang gang dag phyogs bcu'i 'jig rten mgon/_/rig sngags 'di bslab sman pa'i rgyal po bla med 'gyur/_/gang dag phan dang snying brtse bcas pas spyad spyod pa/_/rig sngags 'di la bslabs nas mkhas pa byang chub reg_/'dus byas bde dang 'dus ma byas bde gang yin pa/_/bde ba de kun 'di las byung ba rig par bya/_/zhes dang*/_mdo dgongs pa 'dus pa las/_rgyal ba rnams kyi gsang ba'i thugs/_/rtogs nas gang la gsal byed pa/_/dbang rnams kun gyi mchog yin te/_/srid pa gsum gyis de dbang bskur/_/zhes dang*/_snying po'i don rig skad cig tsam gyis kyang*/_byin rlabs yon tan rgyal bas bshad mi rdzogs/_/dkar po mthar thug bsod nams kun/_/sen mo'i steng gi rdul dang 'dra/_/rdo rje snying por gcig bskyed pa/_/sa yi dkyil 'khor chen po tsam/_/zhes dang*/_rdo rje me long las/_rang rig ye shes rgyud ston phyir/_/rang snang rig pas mngon byas pa/_/rig 'dzin mchog de lhun grub pa'i/_/ting 'dzin nus pa'i mthu med kyang*/_/sa sbyong sems dpas bskyod du med/_/bde gshegs nyid dang spyod yul gcig_/ces dang*/_rgyud las/_de snga mtshams med lnga spyad kyang:_'di 'phrad ngan song lhung mi srid:_chos ma byas kyang 'tshang rgya bas:_de phyir btags grol ces bya'o:_bris pas mthong tshad 'tshang rgya 'o:_bklag pas thos tshad 'tshang rgya 'o:_bcangs pas reg tshad 'tshang rgya 'o:_zhes dang*/_mdo las/_ji ltar bskal pa bye ba stong brjod kyang*/_/sangs rgyas ye shes mtha' yod ma yin ltar/_/de bzhin gshegs pa'i dam pa'i chos 'dzin pa'i/_/bsod nams de yang tshad yod ma yin no/_/zhes sogs rgya cher gsungs pa bzhin no/__/gnyis pa chos mi nub cing 'gro don 'byung ba'i gtad byang ni/_bka' babs lnga ldan snying po'i bcud:_sprul pa'i bu la gtad do rgya:_zhes pa ste/_sam+b+hu Ti las/_de phyir de rgyas ci zhig bya/_/mdor bsdus pas ni sangs rgyas nyid/_/zhes pa ltar snyigs ma'i sems can tshe thung*/_blo gros rmongs/_thos bsam rgya cher mi nus/_sgrub pa'i long med/_snying rus chung ba la dgongs nas mdo sngags zab rgyas chos kyi bcud kun lta sgom spyod pa bogs 'byin 'bras bu'i tshul du 'gal med gnad gcig tu bsdus pa g.yos legs kyi kha zas lta bu 'di nyid gangs can grub pa'i dbang phyug dpal thang stong rgyal po la bka' bab pa nyid/_slar yang snyigs dus kyi 'gro ba skyob pa'i phyir rje nyid dang dgongs spyod gnyis med gnyis su snang ba'i sgyu 'phrul thams mkhyen gzigs 'od gsal sprul pa'i rdo rje la dgongs gter gyi tshul du bka' bab pas/_ring brgyud bar ma chad du bzhugs pa thams cad 'bad pa du mas gsan te bka' gter chu bo gcig 'dres su gyur/_tshul bzhin nyams bzhes mthar dbyung bas sa lam gyi rtags tshad kyang mngon sum du gyur nas skal ldan rdo rje'i rigs can rnams la bstan cing spel bar mdzad pas snyigs ma'i dus kyang zab mo'i gsang ba rmad du byung ba'i nor bu rin chen thang mar brdal ba'i dga' ston cir yang rgyas pa'i phyir rgyal ba'i phrin las kyi nyi ma 'grib pa med pas gdul bya rgyun mi chad par bskyangs pa la mkha' zla dang chu snod bzhin rten 'brel dang smon lam zab mos dgongs klong ye shes kyis gtad cing dbyings kyi sgrom bur rgyas btab pa'i chos gter mdzad med nam mkha' mdzod kyi sgo 'phar nam yang zum pa med pa phyogs dus kun tu snang zhing rgyas pa 'di ni nges don bla na med pa'i ston dang bstan pa'i khyad chos lam gzhan la med pa'i che ba tshad mas grub pas yang dag pa nyid do/__/gsum pa don gnyis grub pa'i smon lam gyis mtha' rgyas su mdzad pa ni/_mdo rgyud man ngag zab mo'i mthil:_skal ldan tshe gcig grol byed lam:_las 'phro can la gdams pa 'dis:_'gro kun sku gsum mchog thob shog:_sa ma ya:_rgya rgya rgya:_brda thim:_zhes pa ste don dam blo bral gshis kyi gnas lugs 'khor 'das mnyam nyid rdo rje'i dbyings sgra ji bzhin du gtan la 'bebs shing lam du byed pa'i mdo rgyud kun gyi dgongs pa'i nying khu bcud du bsdus pa'i rdo rje'i tshig rkang 'di ni mkhas pa shrI rgyal pos/_dbu ma 'di yin pha rol phyin pa 'di/_/gcod yul 'di yin sdug bsngal zhi byed de/_/phyag rgya che dang rdzogs pa chen po dngos/_/chos kun 'dir 'dus kun las khyad du 'phags/_/zhes gsungs pa dang mtshungs par rje btsun 'jam pa'i dbyangs dngos mkhyen brtse'i dbang po nyid sangs rgyas thams cad kyi gsang ba 'dzin spel sdud pa'i mnga' bdag tu gdod nas grub pa'i thugs bskyed dang smon lam gyi rang gshis yin pa'i dbang gis rje 'di'i zab gter thams cad mdo rgyud kyi dgongs pa'i dbyings dang mi 'gal zhing*/_lam dang man ngag gi khyad chos bsam gyis mi khyab pa can kun mthun kun las 'phags pa gser sbyangs zhun ma lta bu sha stag tu mchis pa'i cha shas 'di yang 'phrul 'khor gyi gnad la mkhas pas lo zla'i srid du ngal bas bsgrub pa'i las kyang yud tsam gyis sgrub nus pa bzhin man ngag gi rno so thams cad gcig tu bsdus pa chos phung brgyad khri bzhi stong gi yang snying srog gi zungs khrag lta bu 'di nyid nyams su blangs pas tshe gcig gis zung 'jug mchog gi go 'phang mngon du byed nus pa 'di nyid smin grol gyi srog rtsa mi chad pa dang*/_gdams ngag gi zab gnad mi 'chug pa dang*/_byin rlabs kyi gzi byin mi nyams pa dang*/_brgyud thag nye ba ste dgos pa chen po bzhis rje grub thob chen pos kun gzigs 'jam mgon bla ma'i dbyings rig gsang ba'i sgrom bur gnyis su med par rgyas btab pa gang gdul bya smin grol la 'god pa'i dus tshod kyi steng du son/_bstan pa'i me ro gso ba'i phrin las dus la bab/_bod yul phyi ma'i gdul bya'i phongs rgud sdug bsngal gso ba'i gnyen por che ba la dgongs nas gzhol med nA da'i gter rgya rang byung brtse ba chen pos bkrol nas rnam bcas yi ge'i gzugs su 'phos pa skal ldan chos kyi bgo skal du phebs pa 'di yang*/_sngags ni las can sprul pa'i ngor:_rang bzhin nyid du 'byon pa las:_zhes pa ltar/_nges pa'i don du gdul bya dbang rnon rdo rje'i rigs can dang*/_'dul byed sku gsum ston pa'i thugs rje nang 'dzoms na rdo rje theg pa'i rgyud lung man ngag gi sgo nam yang zum pa med pa 'byung zhing rgyas pa chos nyid yin pa'i phyir dus mthar skyes pa'i bod yul gyi 'gro ba rnams kyang slob dpon rin po che dang rje 'bangs 'dus pa la rgyu mtshan shes pa'i yid ches kyi dad mos snying nas byas na dus kyi lo tog brje ba ltar dus ngan gyi mthar yang zab gsang gi chos gter tshad mar gyur pa dang*/_sprul pa'i skyes bus rjes su gzung nges pa'i rgyu mtshan 'di dag yin cing*/_gter chos re re la'ang 'bras bu/_sgrub pa/_lung*/_rtags tsam 'dzin pa'i dus bzhi yod pa rje bla mar rig 'dzin rgod ldem gyi ye shes skus rjes su bzung ba'i skabs lta bu la bsams na rmad du byung ba'i rdo rje'i gseng lam 'di yang rig 'dzin mkhas grub yongs kyi 'khor los bsgyur ba mchog nas 'jam mgon chos kyi rgyal po pad+ma gar dbang dang*/_'jam mgon bla ma gnyis ka'i zhal snga nas lung zin chos kyi bdag po kaHthog si tu paN+Di ta d+harma sa ra dang*/_'khor lo'i mgon po zhe chen rgyal tshab pad+ma bi dza/_rig 'dzin chen po 'gyur med tshe dbang rgya mtsho gsum ka las/_rigs brgya'i khyab bdag thams cad mkhyen gzigs 'jam dbyangs chos kyi blo gros dang*/_zhe chen rab 'byams lnga pa 'gyur med kun bzang bstan pa'i nyi ma snang mdzad grub pa'i rdo rje rnam gnyis kyis gsan pa las bdag gis thob pa ste/_mdor na kho bo ma gtogs brgyud pa phal cher rje grub thob chen pos rjes su bzung zhing byin gyis brlabs pa so so'i rnam thar na gsal bas chos 'di rig 'dzin DA ki'i zhal gyi drod rlangs ma yal zhing*/_phal gyis bsre bslad dang nor 'khrul ma byung ba'i zab chos dngos grub 'grub pa la bslu ba med pas da lta'i skabs 'chad spel nyams len gyi brtson pas rig 'dzin bla ma rnam gnyis kyi dgongs pa bskang ba dang*/_bod khams dus kyi rgud pa gso ba'i bstan 'gro'i gso sman du che bar dgongs nas smon lam dang*/_sku gsung thugs kyi dam tshig rdo rje'i gtad rgya dang bcas pas mtha' brgyan pa'o/__!__a ho/_gzung 'dzin 'khrul pa'i sprin ris gzhi med du dag pas/_/'od gsal snang ba chen po'i nyi zla yi 'dzum zer/_/mi phyed rdo rje'i ye shes gzi byin gyis brjid pa'i/_/zung 'jug grub brgya'i spyi mes thang stong rgyal mkhyen no/_/shin tu zhi ba'i nang dbyings 'pho med du sim yang*/_/kun khyab rang byung thugs rje 'gag med kyi cho 'phrul/_/rgyal kun mkhyen brtse nus pa'i gsang mdzod la dbang bsgyur/_/'od gsal sprul pa'i rdo rjer shar ba la 'dud do/_/khyod thugs zag med 'bras bu ye shes kyi 'khor lo/_/ngo mtshar lta sgom spyod 'bras rnam 'byed du shar bas/_/'khrul snang srid pa'i grong khyer gzhi med du bshig pa'i/_/zab gsang chos kyi bdud rtsi'i nying khu 'di a ho/__/snang tsam ma 'gag rten 'byung 'ja' tshon gyi 'char cha/_/mtha' bral stong chen rnam thar sgo gsum dang 'dres pas/_/dngos mtshan gzung 'dzin bshig pa'i spros bral gyi dbu ma/_/zhen med lta ba'i gser mig 'khyil ba 'di a ho/__/'od gsal zang thal dgongs pa'i gangs dkar gyi rtse nas/_/yengs rtog 'khrul sgom 'jur mdud rang grol du btang ste/_/ma bcos gnyug ma'i gad rgyangs gsang mtho ru bsgrags pa/_/'khrul med phyag rgya chen po'i sgom pa 'di a ho/__/bde sdug snang brtags chos kun rmi lam dang sgyu ma/_/gtad med chos sku'i sder mos gang dga' ru bshig pas/_/'khor 'das ma lus bde chen rgyan mchog tu shar ba'i/_/ma nor ro snyoms spyod pa'i lam khyer 'di a ho/__/lhan skyes nam mkha' lta bu mi 'gyur ba'i bde chen/_/thabs mchog nye rgyu'i lam gyis mngon sum du byas pas/_/skye 'chi bar do'i 'khrul snang sku gsum du shar ba'i/_/tshegs med thabs kyi gseng lam bde myur 'di a ho/__/yid dpyod blo yi mun pa ye shes kyi dbyings sangs/_/'od gsal snang bzhi'i sgo 'phar gnad gsum gyis 'byed pas/_/'khrul pa ka nas dag pa zang thal gyi chos skur/_/'pho med gtan srid zin pa'i 'bras bu mchog a ho/__/yongs rdzogs thub bstan rin chen gser sbyangs kyi 'khor lo/_/ris med gdul bya'i khyon la dus bab tu rgyu bas/_/zab chos gtan pa med pa'i dga' ston gyis bskyangs pas/_/thar 'dod chos kyi rdzogs ldan 'byor pa 'di a ho/__/gzur gnas mkhas pas 'di gzigs mgrin pa ni gzengs bstod/_/zol med grub pas gzigs nas smin grol gyi bcud rol/_/bzang po'i bstan 'dzin 'di gzigs spong klog gi las mdzod/_/skal bzang thar 'dod 'di gzigs zab gnad kyi don sgoms/_/kho bo'i 'chad byed chos la ro nus bcud med mod/_/'chad bya'i don 'di ngo mtshar rdo rje yi tshig rkang*/_/mdo rgyud kun gyi bcud dril bdud rtsi'i snying nges phyir/_/don la rton pa'i mkhas grub gzigs mo ru che snyam/_/zab chos man ngag rin chen gter gyi mdzod ces su/_/rgyal khams kun tu rlung ltar grags pa ru gyur kyang*/_/snying po'i srog tig rin thang gzhal du med 'di dag_/ngo shes nyams su len pa dkon dkon 'dra min nam/_/deng dus mu cor smra ba'i bstan bcos dang yi ge_/yon tan mchog tu 'dzin las legs bshad kyi tshig don/_/zhi dbyings chos sku'i thig ler gzim pa la nye bas/_/'di don smra dang sgrogs pa ngal ba'i rgyu tsam zhig_/'on kyang tshe rabs kun tu 'jam mgon gyis rjes bzung*/_/gsang ba rgya mtsho 'dzin spel sdud pa yi mdzod la/_/ngoms med dga' ston thob phyir lhag bsam gyis bris pa'i/_/rnam dkar mkha' khyab bstan 'gro'i dpal yon gyi rgyur bsngo/_/legs byas skya rengs dang po'i rgyal kun gyi yon tan/_/ji snyed bdag gi sgo gsum gnyis med du gyur nas/_/mtha' klas 'gro la phan bde'i snang ba 'bum 'gyed pa'i/_/nus mthu mthong ba'i chos la mngon sum par gyur cig_/ces mkhas grub kyi rgyal po kun mkhyen bla ma rin po che'i dgongs klong ye shes kyi thig le'i dwangs ma 'di nyid rab tshes chu bya lor mdo khams sa yi lte ba chos rgyal sde dge'i rgyal khab kyi shar phyogs 'og min gnyis pa rdzong gsar bkra shis lha rtse rnam 'dren chos kyi rgyal po kun gzigs 'jam dbyangs blo gros rgya mtsho pad+ma ye shes rdo rjes rin chen gter gyi mdzod chen po'i chos 'khor bskor ba'i skabs rdo rje'i tshig rkang 'di la ljags bshad zab rgyas su dgyes pas bstsal ba'i tshe ngo mtshar rmad byung bla ma'i zhal rgyun ma nyams pa khyed nas reg zig tu bkod par 'os zhes rigs brgya'i khyab bdag zhe chen rab 'byams lnga pa nas bka' lung nan du bstsal ba dran pa'i zungs su smin cing*/_thub bstan yongs rdzogs kyi mnga' bdag 'jam mgon d+harma ma ti'i rin po ches ngos rang nyid la dgongs gter du bsnyad pa sngar phab zin rnams chos bka' rtsa ba yan lag thams cad tshang ba dang*/_dgos gnad khyad par can byung na rig ngor gsar du thob pa rnams kyang yi ger 'god cing spel bar gyis shig ces khyad par can gyi rten du ma'i gnang skyes bcas dgyes pa chen pos bka' yang yang bstsal ba bzhin rang gis bris pa'i chos skor de dag tshad ma yin na 'di rnams kyi byin rlabs las dngos grub tu thob par nges pas/_bstan pa'i snying po 'di dag la zhabs tog bgyis pas bla ma'i bka' sgrub pa'i rjes su 'gro zhing*/_bstan 'gror phan nges su rig nas rang blos ji tsam dpog pa zhig bris par gyur kyang*/_dbu ma'i rigs lam smra ba'i mkhas pa/_gnas lugs phyag chen rtogs pa'i grub thob/_ro snyoms lam du longs pa'i 'khrul zhig_/thabs lam drod tshad ldan pa'i rnal 'byor ba/_/'od gsal lam mthar son pa'i rdzogs chen pa/_/bstan la bya ba nus pa'i yon tan gyi dri tsam mi bro ba'i rmongs brtul ltar snang gi bem gog che ba tsam gyi rgyal khams kyi ku sA li bkra shis dpal 'byor rang byung 'od gsal thugs mchog rdo rjer 'bod pa'i smyon pa kun tu rgyus bod khams bkra shis 'byung ba'i gnas mchog spa gro skyer chu'i gtsug lag khang du snang srid zil gnon ma hA gu ru'i sku tshab bzhengs pa'i skabs sug las su bgyis pa ste zlos dang 'gal 'du gzu lum gyi nongs pa gang mchis lha dang rig 'dzin mkha' 'gro'i spyan sngar snying nas bshags pas dag tshangs bstsal ba dang*/_legs byas gang mchis theg mchog snying po'i bstan la bya ba byed pas don gnyis lhun gyis 'grub pa'i dpal du gyur cig_/dge legs 'phel/_/dge'o/__/mang+ga laM//__//
Debug data: